Юксак ғояларга ҳамнафаслик - Халқ сўзи\nЮксак ғояларга ҳамнафаслик\n11:32 26 Июнь 2018 Жамият\nБугун биз шиддатли ислоҳотлар даврида яшаяпмиз. Жамиятнинг барча қатламига ижобий таъсир ўтказаётган изчил тарихий ўзгаришлар бунинг яққол далолатидир. Кўзбўямачилик, нуқсонларни хаспўшлаш, порахўрлик каби иллатларга қарши курашиш; одамларнинг ҳаётдан рози бўлиб яшашларини таъминлаш азал-азалдан кишилик жамиятининг орзу-умидларига ҳамоҳанглиги билан янада юксак аҳамият касб этади. Давлатимиз раҳбарининг инсон ва унинг қадр-қиммати, ҳалоллик ҳақидаги ғоялари ижодий жараёнларнинг йўналишини белгилаб беради: “Ҳаммасини кечираман, фақат ўғрилик қилмай, хиёнат қилмаса, у менинг дўстим бўлади. Ана шуни халқим билиши керак”.\nЮракдан чиққан бу сўзлар замирида халқ дардига дарддошлик, унинг оғир-енгилига елкадош бўлиш, тақдиру қисматини биргаликда баҳам кўриш каби эзгу ниятлар акс этади. Ўзини она халқи бахт-саодати йўлига бағишлаш каби фидойилик ижтимоий жараёнларга нечоғли ижобий таъсир қила олиши мумкинлигини қадим тарих ҳамиша исботлаб келган. Бугунги кунда эҳтиёжманд кишилар давлат идоралари эшиги олдида сарғайиши эмас, давлат идоралари одамлар ҳузурида уларнинг дарду ташвишларини сўраб тургани, ижтимоий муаммоларни ҳал этишнинг самарали чора-тадбирлари тўртинчи ҳокимият мақомидаги матбуотда ҳам ўз ифодасини топаётгани адолатли, инсон манфаатлари устувор жамият бунёд қилинаётганидан далолат беради.\nХўш, мана шундай ўзгаришлар, таъбир жоиз бўлса, ҳаётимизнинг барча жабҳасига кириб бораётган тоза ҳаво журналистлар, ОАВ вакилларидан нималарни талаб этади? Бурчимиз, вазифамиз, касб-коримиз масъулиятидан келиб чиққан ҳолда, ҳамкасбларимиз янги давр талабларига тайёрми?! Биз, журналистларнинг ишидан бугун халқимиз қай даражада рози?!\nСўнгги икки йилда ўзбек матбуоти ўзгараётгани, янги мазмун, янги қиёфа касб этаётгани чин ҳақиқат. Ҳаётни бежаб-безаб кўрсатгувчи матбуот ўрнида энг нозик, энг муҳим, энг ўткир муаммоларни ёзадиган, айтадиган, таҳлил қиладиган, кўрсатадиган матбуот пайдо бўла бошлади. Айниқса, интернет-журналистика жанри жадал ривожланмоқда. Ижтимоий тармоқлар, радио-телевидение, газеталар саҳифаларида очиқ мулоқотлар, баҳс-мунозаралар қизигандан-қизиб бораётир. Йиллар мобайнида тилга олиш уёқда турсин, қудуқнинг ичига бош суқиб пичирлаш ҳам мумкин бўлмаган масалалар эмин-эркин таҳлил этиляпти. Одамларда матбуотга нисбатан қизиқиш, ишонч тобора мустаҳкамланиб бормоқда. Шунга қарамай, жуда кўп материалларимизда шу куннинг юрак зарблари, нафаси етишмаётганидан ҳам юз буриб бўлмайди.\n“Журналистнинг нони қаттиқ”, деймиз. Ўзбекистон Қаҳрамони Абдулла Орипов таърифлаганидек, қаламкашлар доимо ҳаёт карвонининг энг олдинги сафида бўлганлар. Улар катта карвон йўлидаги ҳар қандай ҳодисаю ҳолатларни, ўнқир-чўнқирлару шамол-тўфонларни биринчи бўлиб кўрганлар, ёзганлар, таҳлил қилганлар.\nЖуда кўплаб ижодкорлар ҳаёти мисолида буни аниқ-тиниқ кўриш мумкин. Бунинг учун олис-олислардан фактлар қидиришга ҳам эҳтиёж йўқ — шундоқ яқин ўтмишга бир қур нигоҳ ташлашнинг ўзи кифоя. Соҳамизнинг илк кашшофларидан бўлмиш Ҳамза Ҳакимзода Ниёзийдан Эркин Воҳидовгача, Абдулла Қодирийдан Одил Ёқубовгача, Абдулла Авлонийдан Асқад Мухторгача бўлган зотлар, мавқеи ва даражаси қандайлиги, ким бўлиши, қайси жанрда қалам тебратганидан қатъи назар, энг аввало, забардаст журналист, заковатли публицист эдилар. Ва улар сўнгги нафасигача шу йўлда содиқ қолдилар, садоқат билан меҳнат қилдилар.\nБугун ҳам ОАВ вакиллари халқ ишончини қозонишга интилмоқда. Бу эса осон эмас. Ҳаётни бўяб-бежаш ҳам, қилдан қийиқ ахтариш ҳам одамларни ранжитади. Улар ҳаёт ҳақиқатини тўлалигича кўришни истайдилар. Акс ҳолда, матбуотдан юз ўгиради. Шундай экан, назаримизда, журналист ўзини халқ ҳаётидаги муайян, зарур ўринга қўя билиши ниҳоятда муҳим. Бунинг учун у адолатли, холис ва ҳалол бўлиши, тарозининг икки палласини бир хил тутмоғи зарур.\nНавоий ҳазратлари “қанд ҳам оқ, туз ҳам”, деганлар. Буюк итальян шоири Данте “Илоҳий комедия”да у томонгаям, бу томонгаям оғиб кетмасин, деб ижодкорларни жаннат билан дўзахнинг ўртасига жойлаштирган. Улуғ даҳоларнинг ушбу фикрларини изоҳлашга ҳожат бўлмаса керак. Ҳар бир мақола, у қайси мавзудалигидан қатъи назар, ўқувчида нозик ҳис-туйғулар қўзғатмоғи, замон ва инсон ҳақида ўйлантирмоғи, юксак ғоялар — халқнинг эзгу тилакларини бадиий ифодаламоғи, ҳалол бўлмоғи керак, деганидир бу.\nАммо сизу биз ёзганларимизда ҳаётнинг бутун гўзаллиги, мураккаблиги ва ҳақиқатларини бор бўйича қамраб оляпмизми? Мабодо, шундай савол ўртага ташланса, ёзганларимизда ўйлаб кўрадиган нуқталар ҳали оз эмаслиги билиниб қолмайдими? Минг афсуски, йиллар давомида ўрганиб қолганимиз шунчаки расмий қуруқ тилда фактларни таъкидлаш билан чегараланган, зерикарли ҳисобот тарзидаги саёз “маҳсулот”ларимиздан ҳали воз кеча олмаяпмиз. Ички эҳтиёткорлик, қўрқув, “ички цензура” ҳали-ҳануз яшаб турибди. Бундай “эҳтиёткорлик” аслида масъулиятни бошқаларнинг елкасига ортиб, кимларнингдир панасига яшириниб, жавобгарликдан қочишдир. Қатор муаммолар давлат раҳбари томонидан тилга олинмагунича миқ этмай, кейин эса ёппасига шовқин-сурон кўтаришимизнинг сабабларидан бири ҳам шунда — журъатсизлигимизда. Юқоридан кўрсатма кутиш касалидан ҳали қутула олганимизча йўқ, бу эса фикрсизликдан келиб чиқадиган ҳимояланиш қобиғидир.\nБаъзи мақолаларни ўқиганда, кўрсатувларни кўрганда, эшиттиришларни эшитганда, журналистлар тилидаги ғализликлардан “дод” деб юборгинг келади. Ялтироқ сўзларга ишқибозлик, саводсизлигини хаспўшлаш, оригинал бўлиб кўриниш учун баландпарвозликка ружу қўйишлардан ҳали матбуотимиз халос бўла олганича йўқ. Мамлакатимизда нодавлат ташкилотлар, уюшмалар, ОАВлар мазкур масалага зудлик билан алоҳида эътибор қаратиши, тезкор чора-тадбирлар кўриши жуда зарур. Негаки, талаб ҳамма учун битта. Давлат, нодавлат деган маданият ҳам, санъат ҳам, адабиёт ҳам йўқ! Она тилимиз — маънавий мулк. Миллатнинг бебаҳо хазинасини эса ҳамма бир хилда катта масъулият билан эҳтиётламоғи, асраб-авайламоғи, улуғламоғи шарт!\nТелевидениеда ишлардим. Япониядан хат келди. Самарқанд ҳақида ҳужжатли фильмни суратга олиш режалаштиришган экан. Ажабланарлиси, икки кунга телекамера сўралган эди. Ўзимизникиларга бунақа фильм яратиш учун камида икки ой керак бўлишини билар эдик-да! Ҳақиқатан ҳам, улар ўз ишини икки кунда поёнига етказишди. Суратга олган фильмлари бизникилардан зўр бўлса зўр эдики, асло кам эмасди. Билсак, улар аввалдан Самарқанд шаҳрини, унинг тарихини, одамларини, об-ҳавосию нарх-навосигача пухта ўрганишган экан. Кимлардан интервьюлар олиш, камераларни, мисол учун, Регистоннинг қайси нуқтасига қўйиш, қуёш чиқар ва ботар маҳали қадимий миноралар пештоқи қай тусда товланишларигача режиссёрнинг сценарийсида ёзиб қўйилган эди. Қанча вақт, қанча маблағ тежалган. Биз нега шундай қилмаймиз? Қачон ўрганамиз?\nАйтган сўзи ўқувчи, тингловчи руҳини кўтариши, уларга куч бағишлаши, қалбларни сеҳрлаши, ҳайратга солиши, кўнгилларга адолат нурларини таратиши журналистлар обрў-эътиборини оширади. Улар учун зарур шароитлар яратилди, эҳтиром кўрсатилмоқда. Журналистлар фаолиятини, турмуш тарзини юксалтиришга доир Президент қарорлари қабул қилинди. Модомики, янгиланиш офтобининг нурлари тиниқлашиб бораётган экан, биз ҳам тезроқ ўзимизни ўзгартиришимиз лозим. Юрак қўрию шижоатимиз олға интилаётган шукуҳли карвондан ортда қолмасликка ундайди.


“Пахтакор” ва ОКМК ўз мақсадига эришадими? - Халқ сўзи\n17:22 19 Февраль 2019 Спорт\nБугун қитъамизнинг бир қатор яшил майдонларида Осиё чемпионлар лигасининг гуруҳ баҳсларига чиқиш учун саралаш босқичининг сўнгги ўйинлари бўлиб ўтади.\nХусусан, Шарқ ва Ғарб минтақасига бўлинган ҳолда ташкил этилаётган беллашувларда юртимизнинг икки жамоаси — “Пахтакор” ва “ОКМК” ҳам ўз ўйинларини сафарда ўтказишади.\nОлмалиқ шаҳрининг “ОКМК” клуби Саудия Арабистонининг кучли жамоаларидан бири “Ан-Наср”га қарши баҳс олиб боради. 1955 йил Ар-Риёд шаҳрида тузилган “Ан-Наср” клуби ўтган йил ўз чемпионатида бронза медалини қўлга киритган. Ушбу жамоани бугунги кунда португалиялик Руи Витория бошқариб бормоқда. Жамоа сафида ҳимоячи Майкон Роке (Бразилия), ярим ҳимоячи Жулиано (Бразилия), Абдулраззоқ Ҳамдаллаҳ (Марокаш) ва дарвозабон Брэд Жонс (Австралия) каби легионерлар бор.\nМамлакатимизнинг кўп карра чемпиони “Пахтакор” эса Бирлашган Араб Амирликларининг “Ан-Наср” жамоаси билан ўзаро ҳисоб-китоб қилади. 1945 йилда ташкил этилган мазкур футбол клуби бугунги кунга қадар 3 марта БАА чемпиони бўлган. Айни пайтда жамоани испаниялик мураббий Беньят Сан Хосе бошқариб бормоқда. Мураббий Осиё чемпионлар лигаси учун тўрт нафар легионерни рўйхатдан ўтказди. Булар ҳимоячи Жон Умари (Ливан), ҳужумчилар Ронни Аллан Фернандез (Чили), Альваро Негредо (Испания) ва Серхио Дутра Жуниор (Бразилия).\nКўриб турганингиздек, иккала жамоамиз ҳам жиддий рақибларга қарши куч синашади. Учрашувлар Тошкент вақти билан соат 20:00 да бошланади. Олинган маълумотларга кўра, “Спорт” телеканали “Ан-Наср” — “ОКМК” баҳсини жонли равишда эфирга узатади. “Пахтакор” иштирокидаги ўйин ёзиб олинган ҳолда намойиш этилади.


2019 йилда ўзбек спортчиларини қандай мусобақалар кутиб турибди?\n31 декабрь, 2018, 15:20\nТеглар:Осиё Кубоги | Велоспорт | Ўзбекистон U-23 | Дэвис кубоги | От спорти | Бокс Ўзбекистон\nМана янги 2019 йил ҳам эшик қоқмоқда. Ушбу йилда ҳам мухлисларни кўплаб қизиқарли спорт мусобақалари кутиб турибди. Қуйида айнан шулар ҳақида гаплашамиз.\nОсиё кубоги – 2019\nЯнги йилнинг илк ҳафтасиданоқ барча футбол ишқибозлари орзиқиб кутган қитъа биринчилиги старт олади. Унда Эктор Купер бошқарувидаги Ўзбекистон миллий терма жамоаси ҳам иштирок этади. Вакилларимиз Ф гуруҳида Уммон, Туркманистон ҳамда Япония терма жамоалари билан баҳс олиб боришади. Мазкур турнирга оид сўнгги янгиликларни қуйидаги ҳавола орқали танишиб бориш имконига эгасиз.\nВелоспортнинг трек йўналиши бўйича Ўзбекистон терма жамоаси 8-13 январь кунлари Жакартада ўтказиладиган Осиё чемпионатида иштирок этади.\nВадим Шаехов бошқарувидаги термамиз мазкур турнир учун катта тайёргарлик олиб борди. Жумладан Тошкентда ва Москвада ўқув-йиғинлари ташкил этилди.\nТеннис бўйича эркаклар ўртасидаги норасмий жаҳон чемпионати ҳисобланадиган “Дэвис кубоги” баҳслари 2019 йилдан янгича форматда ўтказилади. Унга кўра, саралаш босқичида 24 та терма жамоа 12 жуфтликка бўлинган ҳолда ўзаро рақобатлашади.\nМазкур мусобақада Ўзбекистон терма жамоаси ҳам иштирок этади. Теннисчиларимиз қуръа натижасига кўра, Сербия терма жамоасига қарши ўйин ўтказиши ҳақида аввал хабар берган эдик.\nАсосий босқичга чиқиш учун ўтадиган Ўзбекистон ва Сербия терма жамоалари ўйини 2019 йилнинг 1-2 февраль кунлари ўтказилади.\nДекабрь ойи аввалида МОҚ президенти Умид Аҳмаджонов Жанубий Кореяга расмий ташриф билан борган эди. Миллий олимпия қўмитаси президенти Бутунжаҳон таэквондо федерацияси раҳбари – Чунг Вон Чой билан музокара ўтказган эди.\nУчрашувнинг энг аҳамиятли жиҳати шунда бўлдики, олиб борилган музокаралар натижасида 2019 йилги кадетлар ўртасидаги жаҳон чемпионати Тошкентда ўтказиладиган бўлди. Аввалроқ, мазкур чемпионат АҚШда ўтказилиши белгиланганди. Бироқ, учрашув давомида Умид Аҳмаджонов Ўзбекистон ушбу мусобақани қабул қилишга ҳар томонлама тайёр эканлигини маълум қилди. Шу тариқа, 2019 йилда кадетлар ўртасидаги жаҳон чемпионати Ўзбекистонда ўтказиладиган бўлди.\nТокио олимпияси учун йўл\n23 ёшгача бўлган футболчилар ўртасида 2020 йил январь ойида бўлиб ўтадиган Осиё чемпионатига Таиланд мезбонлик қилади. Хабарингиз бор, 2018 йилда бўлиб ўтган сўнгги Осиё чемпионатида Ўзбекистон U-23 терма жамоаси чемпионликка эришган эди.\nТаиландда бўлиб ўтадиган мусобақанинг саралаш босқичи 2019 йилда ўтказилади. ОФК қарорига кўра, қуръа ташлашдан сўнг Ўзбекистон терма жамоаси билан бир гуруҳдан жой оладиган жамоалар саралаш баҳсларини 18-26 март кунлари Ўзбекистонда ўтказишади.\n2020 йилнинг 8-26 январь кунлари Таиландда бўлиб ўтадиган Осиё чемпионати U-23да олтин, кумуш ва бронза медалларини қўлга киритган жамоалар Токио-2020 ёзги олимпиада ўйинларига тўғридан-тўғри йўлланма оладилар.\nСўнгги йилларда юртимизда от спорти ҳам тобора ривож топиб бормоқда. Халқаро от спорти федерацияси FEI Jumping Children’s Classic Final 2019 турнирини ўтказиш ҳуқуқини мамлакатимизга ишониб топширган эди. Беллашувлар 2019 йилнинг 17-21 апрель кунлари Тошкент шаҳрида ўтказилади.\nМаълумот учун, ушбу мусобақа конкур бўйича 15 ёшгача бўлган чавандозлар ўртасида ўтказиладиган энг нуфузли турнирлардан бири ҳисобланади. Спортнинг ушбу тури бўйича бундай савиядаги мусобақа Ўзбекистонда илк маротаба ташкил этилади. Бу эса ўз навбатида мамлакатимизда ёш авлоднинг от спортига қизиқишни оширишда, спортнинг ушбу турини оммалаштиришда катта аҳамиятга эгадир.\nФутбол бўйича аёллар ўртасида U-19 жамоалари Осиё чемпионати саралаши\nХабарингиз бор, Ўзбекистон U-19 аёллар терма жамоаси шу йилнинг октябрь ойида Қирғизистонда бўлиб ўтган Осиё чемпионати саралашининг биринчи босқичида муваффақиятли қатнашиб, кейинги босқичга йўл олди. Энди Карима Йўлдошева бошчилигидаги футболчи қизлар келаси йилнинг апрель ойида бўлиб ўтадиган иккинчи саралаш босқичида қатнашишади.\nАйнан ушбу босқичдан сўнг Таиланд мезбонлигида ўтадиган қитъа биринчилигида қайси жамоалари иштирок этиши аниқ бўлади. Унда эса 2020 йилги айнан мазкур ёш тоифасидаги ЖЧда иштирок этиш имконияти пайдо бўлади. Бу борада ФИФА ОФКга 5 та йўлланма ажратган.\nБокс бўйича ЖЧ\nКуз фаслида эркаклар ва аёллар ўртасида бокс бўйича Жаҳон чемпионати ўтказилади. Ҳар иккала турнирга Россия мезбонлик қилади. Эркаклар ўртасидаги баҳслари Сочи, аёллар турнирига эса Улан-Удэ шаҳрида ўтади.\nГамбургда кечган жаҳон биринчилигида боксчиларимиз муносиб тарзда иштирок этишган эди ва умид қиламизки, бу сафар ҳам ушбу ҳолат такрорланади.\nШунингдек, янги йилда бизни бир қатор спорт турлари бўйича Осиё ва Жаҳон чемпионатлари ҳам кутиб турибди. Бундан ташқари, кўплаб спорт турлари бўйича Токио-2020 олимпия ўйинларига лицензия берувчи кўплаб турнирлар бўлиб ўтиши режалаштирилган. Бўлажак мусобақларда спортчиларимизга омад ва зафарлар тилаб қоламиз.\nVelosportda ham ko‘p yangilik kutyapman... avtomobillardan veliklar oshishi kutilmoqda\nOsiyo chempionati eng muhimi..\nБокс масаласида бу сафар қийналсак керак\nБулардан осие кубоги ва бокс жахон чемпионати мухимларидан


«Реал», «Барселона» ва «Ювентус» Чемпионлар лигасидан...\n02.06.2021 10:23 0 1923\nКаталониянинг «Барселона», Мадриднинг «Реал» ва Туриннинг «Ювентус» клублари, Суперлига таркибидан чиқишни рад этишгани боис, Европа Чемпионлар лигасидан дисквалификация қилинади. Ушбу қарор 6 июнга қадар қабул қилиниши ҳақида «La Repubblica» хабар берди.\nЭслатиб ўтамиз, 19 апрелга ўтар кечаси Суперлига тузилиши ҳақида Англиянинг «Манчестер Юнайтед», «Ливерпуль», «Манчестер Сити», «Арсенал», «Челси» ва «Тоттенҳэм», Испаниянинг «Барселона», «Реал» ва «Атлетико», Италиянинг «Интер», «Милан» ва «Ювентус» жамоалари баёнот беришганди. Бироқ бир неча кун давомида, бир томондан УЕФА, иккинчи томондан ўз мухлисларининг қаттиқ қаршилигига тўқнаш келган бу клубларнинг аксарияти турнирни тарк этишни бошлади.\nТурнирни тарк этишни истамаган «Барселона», «Реал» ва «Ювентус» вакиллари эса рақобат қоидаларини бузишда айблаб УЕФАни Европа иттифоқи судига берганди.\nБарселона Ювентус Реал Мадрид Чемпионлар лигаси UEFA\nСпорт 04/07, 11:18


Туркиянинг Чорум шаҳрида Абай парки очилди NUR-SULTAN. Kazinform – Туркиянинг Чорум шаҳрида Абай парки очилди. Хушхабарни Қозоғистоннинг Туркиядаги элчихонаси бугун Facebookдаги саҳифасида эълон қилди, деб хабар беради Kazinform.\nДам олиш кунлари Қозоғистонда 42 даражагача совуқ кутилмоқда NUR-SULTAN. Kazinform – «Қазгидромет» РДК 26-28 декабрь кунлари об-ҳаво маълумотиларини эълон қилди, деб хабар беради Kazinform.\nГоловкиннинг навбатдаги жанги қачон бўлиб ўтиши муҳокама қилинмоқда NUR-SULTAN. Kazinform – Ўрта вазн тоифасида IBF / IBO бўйича жаҳон чемпиони қозоғистонлик Геннадий Головкин (41-1-1, 36 КО) ва WBO биринчи дивизионининг собиқ чемпиони Хайме Мунгия (36-0, 29 КО) жангни муҳокама қилмоқда, деб хабар беради Kazinform Sports.kzга асосланиб.\nKASE: Қозоғистонда доллар арзонлашди ALMATY. Kazinform – Қозоғистон фонд биржасида (KASE) ўтказилган савдолар якунига кўра, АҚШ долларининг тенгега нисбатан қиймати пасайган, дея хабар беради Kazinform биржа маълумотларига таяниб.\nҚозоғистон чегарасида Ўзбекистон фуқароси гиёҳванд модда билан қўлга олинди SARYAǴASH. Kazinform – Туркистон вилоятидаги «Жібек жолы» назорат-ўтказиш пунктида гиёҳванд моддаларни олиб ўтишга уринган Ўзбекистон Республикаси фуқароси қўлга олинди. Бу ҳақда Kazinform Миллий хавфсизлик қўмитаси матбуот хизматига асосланиб хабар берди.\nҚозоғистонда 154 кишида коронавирусга ўхшаш пневмония аниқланди NUR-SULTAN. Kazinform – 25 декабрь ҳолатига кўра, COVID-19 аломатлари бўлган пневмония билан оғриган беморлар тўғрисидаги маълумотлар эълон қилинди, деб ёзади Kazinform coronavirus2020.kz сайтига асосланиб.\nДунё бўйлаб 79 миллион киши коронавирус юқтирган NUR-SULTAN. Kazinform – Джон Хопкинс университети маълумотларига кўра, дунёда коронавирус билан касалланганлар сони 79 миллиондан ошди, деб хабар беради Kazinform.\nҚозоғистонда коронавирусга чалинганлар сони 150 мингдан ошди NUR-SULTAN. Kazinform – Қозоғистонда ўтган суткада 736 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kz сайтига таяниб.


3. Ўзбекистонда ўғирланган автомобилни масофадан тўхтатиш мумкин бўлади\n5. Хитой-Қирғизистон-Ўзбекистон темир йўли ишга тушади\n6. Эркин Воҳидов – миллий маънавиятимиз фидойиси\n7. Осмондан тушган бир миллиардни рад этган аёл\n10. TIKA Хоразмга тиббий жиҳозлар тақдим этди\nТуркия Ҳамкорлик ва мувофиқлаштириш агентлиги (ТИКА) Хоразм вилоятига тиббий жиҳозлар тақдим этди.\n11. Хоразмнинг Энг яхши веб-сайти ва Энг яхши веб-дизайнери аниқланди\n12. Москвада боласи тортиб олинган ўзбек аёли ҳикояси қандай якун топади?\n13. Аёлнинг қирқ жони тавсифи ҳақида ривоят\n14. Мирзиёев Назарбоевни сиёсий ислоҳотлар сари етаклади!\nНурсултон Назарбоев Қозоғистонда президент, ҳукумат ва парламент ўртасида ваколатларни қайта тақсимлаш масаласини кўриб чиқишни таклиф этди.\n15. Дори воситалари нархларидаги тавофут қачон йўқолади?\nНаманган вилояти маданий мероси 23.10.2018 15694


Ҳаитидаги зилзила қурбонлари сони 2 минг кишига яқинлашди\n23 май 2022, Тошкент вақти: 15:55\nҲаитидаги зилзилада 60 минг турар-жой биноси вайрон бўлди.\nҲаити ҳукумати ўтган ҳафтадаги зилзила оқибатида қурбон бўлганлар сони 1941 кишига етганини билдирди. Айни пайтда мамлакатга ёпирилган довул ва сув тошқини ортидан зилзила оқибатларини бартараф этиш, қутқарув-қидирув ишлари қийинлашди.\n14 августда юз берган зилзила оқибатида, дастлабки маълумотларда, 500 киши ўлгани айтилган эди. Бундан ташқари 9900 киши жароҳатланган.\n7,2 балл кучланишдаги зилзила оқибатида Ҳаитида 60 минг турар-жой вайрон бўлди. Вайронлар остида юзлаб одам қолиб кетгани таҳмин қилинмоқда. Зилзиладан бир неча кун ўтиб Ҳаитида довул ва сув тошқинлари бошланди.


ИнтерФУТБОЛ :: Номаълум, лекин муҳим...\nНомаълум, лекин муҳим...\nНоми боксдаги машҳур зарбани эслатадиган, ўзи эса доимо бош мураббийнинг кўланкасида қолиб кетиши боис мухлисларга бутунлай нотаниш бўлган бу мутахассис шогирдларини дзюдо услубида йиқилишга, рақиблари ҳужумларини барбод қилишга ва пенальтиларни пучга чиқаришга ўргатади. Лекин ўзи дарвозабонликда ёрқин фаолияти билан мақтана олмайди.\nҲа, Франс Хук - замонавий футболнинг камтарин заҳматкаши. Ўз вақтида у Голландиянинг «Волендам» клуби дарвозасини 12 йил ҳимоя қилиш билан кифояланган бўлсада, кейинчалик мураббийлик соҳасида таниқли мутахассислар эътиборини қозонди. Жумладан, унинг услубига Йохан Кройфф юксак баҳо берганди, Луи ван Гал эса Хукни футбол тарихидаги энг яхши дарвозабонлар мураббийи сифатида эътироф этганди.\nФранс Хук туғилган овлоқ Хорн шаҳарчасида футбол билан шуғулланишга шароит мавжуд эмасди. Шу сабабли ота-онаси 4 ёшли болакайни дзюдо тўгарагига олиб боришди. Франс у ерда 7 йил таҳсил олди, озғин ва нимжон бўлгани учун курашда юксак натижаларга эриша олмади. Аммо бир қатор муҳим жиҳатларни қунт билан ўзлаштирди: «Дзюдо мени жасурликка ўргатди. Бу спорт тури билан шуғулланиш орқали ўзимга ишонч пайдо бўлди, мен учун ҳаммаси доимо жойида бўлишига, қийинчиликларни енга олишимга амин бўлдим. Футболга ўтганимда хотиржамлигим сақланиб қолганди. Кўпинча ўта дадил сэйвларни намойиш этардим. Бундан ҳатто устозларим ҳам қўрқиб кетишарди. Қалтис парвозлардан чўчимасдим. Чунки бу мен учун одатий ҳол бўлиб қолганди, шикастланмасдан, оғриқсиз йиқилишни яхши билардим. Шу сабабли мураккаб зарбаларни ҳам бемалол бартараф этардим».\nАна шу тиришқоқлик ва ишонч эвазига Франс ўзининг дастлабки ва ягона жамоаси - «Волендам» таркибидан жой олишга муваффақ бўлди. Бўйи унчалик баланд эмаслиги сабабли (қўллари дарвоза тўсинига етиб-етмасди), 14 ёшгача фақат захира ўриндиғида ўтирди. Ниҳоят, бир куни ёшлар жамоаси дарвозабонининг бетоблиги унга майдонга тушиш имкониятини берди ва Хук икки томонлама беллашувда иштирок этди: «Ўша куни 1 ёки 2та тўп ўтказиб юбордим, сэйвларни ҳам амалга оширдим. Лекин умуман олганда, талаб даражасида ўйнадим, дея олмайман. Шунга қарамасдан, машғулотдан кейин мураббий ёнимга келиб, навбатдаги учрашувда асосий таркибда майдонга тушишимни маълум қилди».\nХук спортчи бўлиб шаклланишида дзюдонинг роли хусусида бир неча марта ҳикоя қилганди. Ўсмирлик чоғида бу кураш тури унинг услубига ижобий таъсир этганди. Кейинчалик дарвозабонларга устозлик қилаётганида асқота бошлади. Франс чаққонлик, эгилувчанлик ва хавфсизликка тааллуқли бир қатор машқлар туркумини яратди. У дарвозабонларга йиқилаётган паллада ўзларини қандай ҳимоя қилиш, жароҳатларни четлаб ўтиш йўлларини ўргатди. «Дарвозабонларнинг кўпчилиги хавфсиз йиқилишни билишмасди. Аввало, шу жиҳатга эътибор қаратдим. Мураббийлик соҳасига ўтгач, ўз билганларимни уларга ўргата бошладим. Асосий вазифамиз қоидага биноан йиқилиш ва тезда оёққа туришни ўрганиш эди. Мазкур машқлар ёрдамида шогирдларим вазиятга тўғри баҳо берадиган ва тўпни қайтараётганда жароҳат олмаслик чораларини кўришга одатланишди».\n22 ёшида Хук дарвозабонлар учун қўлланма яратди. Шу тариқа Кройфф эътиборини тортди. 1978 йилда Франс Хук илк бора «Аякс»дан таклиф олди. Бироқ ҳеч ким унга асосий таркибда ишлаш кафолатини бермаганлиги туфайли, таклифни рад этди. Ўша йили голландиялик касбдошимиз билан ҳамкорликда профессионал дарвозабонлар учун қўлланмани чоп этди: «Мен шунчаки дилимдаги ўй-фикрларим, ғояларимни баён этгандим. Яъни, имкон қадар тўғри ҳаракатланиш маҳоратларини тўлароқ намойиш этишларига сабаб бўлишини ёзгандим».\n1983 йилда «Фейеноорд» билан бўлган учрашувдан кейин Йохан Кройфф Хукка яқинлашиб, унинг китобини ўқиб чиққанлиги, унда изҳор этилган тадқиқотлар, ғоялар ва футболга оид қарашлар ўхшашлиги қизиқтириб қолганлигини таъкидлаганди. Хук эътирофни мамнуният билан қабул қилган бўлсада, уларнинг навбатдаги мулоқотлари 2 йилдан кейин бўлиб ўтди.\nХук ўз фаолиятини якунлаши билан Кройфф уни «Аякс»га дарвозабонлар мураббийи лавозимига таклиф этди. Чунки бу чизиқ вакилларининг ўйини борасида уларнинг нуқтаи назари бир хил эди: дарвозабон сўнгги ҳимоячи мақомида бўлиши ва худди майдон ўйинчиси каби оёқлари билан ишончли тўп суриши, керакли паллада кучли зарба ёрдамида тўпни олдинги чизиқдаги жамоадошларига етказиб, ҳужумга ҳисса қўшиши лозим.\nХук афсонавий мураббий билан 2 йил ҳамкорликда ишлади. Лекин ички мусобақаларда ҳам, халқаро ареналарда ҳам совринларга сазовор бўлиш насиб этмади. Кейин «Барселона»га ўтиб кетган мураббий уни ўз ёнига чорлади. Бироқ Хук ҳозир Нидерландияни тарк этиш ўринли эмас, деган қарорга келди. «Шундан кейин Кройфф билан ҳамкорлик қилиш насиб этмади. У билан ажойиб босқични босиб ўтдик. Менга берган ўгитлари, билим ва тажрибаси учун ундан бир умрга миннатдорман. Аммо фаолиятим шундай тарзда ўтганлигидан афсусда эмасман».\nУмуман, Франс Хук «Аякс»да 11 йил фаолият юритди, ҳатто уни бош мураббийлик лавозимига ҳам таклиф этишди. Аммо мутахассис фақат дарвозабонлар билан шуғулланишни маъқул кўрди. Жаҳон чемпионатлари тарихидаги дарвозабонлар билан боғлиқ ажойиб фокус ҳам айнан Франс Хукнинг ижоди: унинг таклифига биноан пенальтилар серияси арафасида дарвозабонни алмаштирган Нидерландия терма жамоаси нуфузли мусобақанинг ярим финал йўлланмасини қўлга киритганди. «Мен Франс Хукни жуда қадрлайман. У ўта ишончли ёрдамчи. Ҳамкорликдаги фаолиятим даврида дарвозабонлар борасида бирор марта бўлсада муаммога дуч келган эмасман. У мен билган мутахассислар орасидаги энг малакали дарвозабонлар мураббийи», - деганди Луи ван Гал.\nБу икки ватандош мураббийлар узоқ йиллар давомида турли жамоаларда елкама-елка меҳнат қилишди: «Аякс» (5 йил), «Барселона» (4), Нидерландия терма жамоаси (4 йил), «Бавария» (2 йил), «МЮ» (2 йил).\nВан Гал-Хук ҳамкорлигидан 2 энг ёрқин лавҳалар:\n1. ЖЧ-2014 турниридаги Коста-Рика термасига қарши беллашувнинг пенальтилар сериясида дарвозабон Тим Крулни майдонга туширди. Тим 2та сэйвни амалга оширди, Нидерландия ярим финалга чиқди. 11 метрли зарбаларни қайтариш бобида Крул асосий дарвозабон Силлессендан маҳоратлироқ эканлигини Франс яхши биларди.\n2. Виктор Вальдеснинг «МЮ» таркибидан жой олишига айнан Хук сабабчи бўлганди. Мураббий Вальдесни ўсмирлик чоғидан яхши билар ва қадрларди. Хук уни Давид де Хеага жуфтлик сифатида харид қилишни ван Галга таклиф этган ва Викторнинг ўйинига оид 10 саҳифали ҳисобот тайёрлаганди. Шунингдек, мураббий Вальдеснинг ўзгача фикрлаши «МЮ» дарвозабонлари ўртасидаги рақобатни кучайтиришини алоҳида таъкидлаганди.\nФранс Хук фаолиятидаги муҳим фактлар:\n*** Рейна, Нойер, Де Хеа, Вальдес ва Энке каби моҳир дарвозабонларга сабоқ берган.\n*** Бир пайтлари уни ёш дарвозабонларга маъруза ўқиш учун «Манчестер Сити» академиясига таклиф этишди. Тадбирдан сўнг ишга таклиф қилишди, мураббий таклифни рад этди.\n*** Франс Нойер услубини хуш кўрарди. Аммо баъзан ўта нўноқ ўйнашини қистириб ўтишни ҳам унутмади. Бу салбий баҳони Мануэль «Интер»га қарши беллашувда майдон марказидан йўлланган тўпни ўтказиб юборгани учун олганди.\n*** Хук дарвозабонни жамоанинг мияси, деб ҳисоблайди: «У ўйинни диққат билан кузатиши ва вазиятга тўғри баҳо бериши лозим. Дарвоза дахлсизлиги - дарвозабон вазифасининг 10 фоизи, холос».\n*** Ҳозир Франс Хук Голландияда ёш футболчиларга дарвозабонлик сирларидан сабоқ бермоқда.


Кўзбўямачилик қачонгача… — Huquq\nHome / / Кўзбўямачилик қачонгача…\n17.01.2020\t, Муносабат 65\nЮртимизнинг барча ҳудудларида бўлгани каби Фарғона вилоятининг шаҳар ва қишлоқларида ҳам янги уйлар, таълим муассасаларининг бинолари қурилаяпти. Йўллар, кўприклар, инфратузилма объектлари таъмирланмоқда. Вилоят прокуратураси органлари қурилиш-таъмирлаш ишларига оид қонун ҳужжатларининг ижросини таҳлил этиб бормоқда.\nДавлат раҳбарининг «Ўзбекистон Республикасининг 2019 йилга мўлжалланган инвестиция дастурини амалга ошириш чора-тадбирлари тўғрисида»ги қарорида вилоятда 108 та ижтимоий соҳа ва сув таъминоти объектида қурилиш-таъмирлаш ишлари бажарилиши белгиланган. Қарор ижросининг таҳлили объектлар қурилишига пудратчиларнинг танланиши, қурилиш, реконструкция ва капитал таъмирлаш ишларининг сифатли бажарилиши, объектларнинг белгиланган муддатда фойдаланишга топширилиши, мебель ва бошқа жиҳозларнинг етказиб берилишида бир қатор қонунбузилишларга йўл қўйилганини кўрсатди.\nҚурилиш якунланмагани, давлат қабул комиссияси аъзоларининг жойига чиқиб ўрганиши тизимли ташкил этилмагани ҳамда хулоса бериш кечиктирилаётгани туфайли бир қатор объектлар белгиланган муддатда фойдаланишга топширилмаган. Жумладан, 2 та мактаб, 7 та мактабгача таълим, 1 та соғлиқни сақлаш муассасасини, 1 та спорт , 3 та сув таъминоти ва 3 та бошқа, жами 17 та объектни фойдаланишга қабул қилиш бўйича далолатнома расмийлаштирилмаган.\nАчинарлиси, 2016-2018 йилларда инвестиция дастурига асосан қурилиш-таъмирлаш ишлари охирига етказилмаган 26 та объект ҳануз фойдаланишга қабул қилинмаган. Хусусан, Данғара туманидаги 2016 йил дастурига киритилган ёнғин хавфсизлиги қисми биносининг қурилиши тугалланмаган. 2019 йил инвестиция дастурига киритилган бир қатор объектларда қурилиш-таъмирлаш ишлари ўз вақтида якунланмаган. Чунончи, 1 августда фойдаланишга топширилиши режалаштирилгани ҳолда Сўх туманининг «Офтобрў» МФЙдаги МТМ биноси октябрь ойида, Бағдод туманининг «Ойдинбулоқ» МФЙдаги МТМ биноси ноябрь ойида қуриб битказилган. Сўх тумани тиббиёт бирлашмасида қурилиш ишлари шартномада белгиланган муддатда, 25 август куни тамомланган бўлса-да, қурилишда йўл қўйилган камчиликлар ўз вақтида бартараф этилмагани сабабли давлат қабул комиссияси далолатномаси тасдиқланмаган.\nБуларнинг сабаблари пудратчи ташкилотларнинг танланиши ва объектларга бириктирилишига масъулиятсизлик билан ёндашилганига бориб тақалади. Вазирлар Маҳкамасининг 2019 йил 30 январь кунги йиғилиши баёни 3-бандига асосан марказлаштирилган манбалар ҳисобига молиялаштирилиши белгиланган объектларга пудратчи ташкилотларни тендер ўтказмасдан, энг мақбул таклифлар танлови (етарлича машина ва механизмлар билан таъминланган, соҳа бўйича зарурий қурувчи-муҳандисларга ҳамда бой тажрибага эга бўлган, молиявий барқарор ташкилотлар орасидан) орқали танлаб олишга рухсат берилган. Вилоят ҳокимининг буйруғи билан танлов ҳайъати тасдиқланган. Бироқ танлов комиссияси томонидан пудратчилар 1-пакет ҳужжатлари олинмасдан, иштирокчиларнинг имконияти тўлиқ баҳоланмасдан танлангани оқибатида вилоят бўйича 78 та объектда жами 622 млн. 800 минг сўмлик бажарилмаган ишлар ҳисоботларга қўшиб ёзилгани ва 131 млн. сўмлик ишлар сифатсиз бажарилгани аниқланди.\nХусусан, 2019 йил инвестиция дастурига асосан Қува туманидаги 19-мактабда 580 ўринли ўқув биносини мукаммал таъмирлаш ва 210 ўринли янги бино қуриш учун 2 млрд. 876 млн. сўм пул ажратилган. Ўтказилган танловда қатнашган учта қурилиш ташкилоти орасидан «Фарғона тараққиёт қурилиш файз» МЧЖни танлаб олишда белгиланган талабларга амал қилинмаган. Танлов жараёнида 1-пакет ҳужжатлари олиниб ўрганилмаган. «Фарғона тараққиёт қурилиш файз» ишчилари сони 49 нафарни, машина ва механизмлари сони эса 54 тани ташкил этган. Танловнинг бошқа иштирокчиси «Фар тиб қурилиш» МЧЖ ишчиларининг сони 195 нафар, машина ва механизмлари сони 59 та бўлиб, танлов ғолибига нисбатан фаолият стажи 1 йил, ишчилари 146 та, машина ва механизмлари 5 та кўплиги инобатга олинмаган. Номақбул пудратчи танлаб олингани оқибатида объект қурилишида лойиҳа-сметада кўрсатилган, ҳақиқатда бажарилмаган ишлар ҳисоботга қўшиб ёзилгани аниқланган.\nҚурилиш-таъмирлаш ишларининг лойиҳа-смета ҳужжатларини ишлаб чиқишда санитария, ёнғин хавфсизлиги ва шаҳарсозлик нормаларига тўлиқ риоя этилмаган. Инвестиция дастури асосида қурилган ва реконструкция қилинган 8 та таълим муассасаси тоза сув тармоғига уланмаган. Хусусан, Қува туманидаги 66-мактаб ва 51-МТМда, Бешариқ туманидаги 34-МТМда аҳвол шундай.\nШунингдек, Бешариқ туманидаги 50- ва 51-, Данғара туманидаги 5-мактаб, Бешариқ туманидаги 17-МТМда қурилиш-монтаж ишлари ёнғин хавфсизлиги талабларига риоя қилинмасдан амалга оширилган, смета ҳужжатларига ёнғинга қарши сув ҳавзаси қурилиши киритилмаган.\nЯнги мактабларни мебель ва бошқа жиҳозлар билан таъминлаш ҳам талаб даражасида эмас. Таъминотчилар жами 1 млрд. 900 млн. сўмликдан зиёд мебель ва бошқа жиҳозларни етказиб бермаган. Ўрганиш давомида улар тўлиқ етказиб берилиши таъминланди.\n78 та объектда бажарилмаган ишларни ҳисоботга қўшиб ёзиш ҳолатлари тўлиқ бартараф этилди. Қонун бузилишига йўл қўйган шахслар расман огоҳлантирилди, маъмурий ва интизомий жавобгарликка тортилди, мутасадди ташкилотларга 21 та тақдимнома киритилди. Бундан хулоса чиқарган буюртмачи ва пудратчилар 2020 йил дастурига киритиладиган объектларни сифатли, беками-кўст ва ўз вақтида қуриб битказиш ҳамда фойдаланишга топшириш борасида астойдил ишлашлари лозим.\nФарғона вилояти прокурорининг ўринбосари


Сирдарё вилояти Экология ва атроф-муҳитни муҳофаза қилиш бошқармаси томонидан Сирдарё вилояти “Сувоқава” ДУК Гулистон шаҳар филиалига қарашли оқава сувларни тозалаш иншоотида мониторинг ишлари олиб борилди.\nУшбу иншоот 1985 йилда қурилган бўлиб, лойиҳа қуввати 25 минг м3/сутка ифлос оқава сувларни биологик тозалаб, зарарсизлантиришга мўлжалланган.\nТехнологик жараён учун керак бўлган оқава сувларни зарарсизлантириш-хлорлаш биноси, тозалаш технологик жараёнини тиклаш учун хизмат қилиш бинолари бузиб ташланган. Шаҳар канализация тармоғида ҳосил бўлаётган оқава сувлар тўпланиб, бу иншоотга келтирилиши ва биологик тозаланиб, зарарсизлантирилиши керак.\nАфсуски, анчадан буён иншоот ишламаяпти. Барча қурилмалари ишдан чиққан бўлиб, иншоот жойлашган ҳудуд назорати олиб борилмаяпти. Иншоотнинг таркибий қисмлари (зарарсизлантириш ҳовузлари) яроқсиз ҳолатга келиб қолган бўлиб, бир неча йиллардан бери оқава сувлар ташланмаганлиги сабабли қамишзорларга айланган.\nЭнг катта муаммо оқава сувлар иншоотга етиб бормасдан, тўғридан-тўғри очиқ ер усти сув ҳавзаси-Сардоба коллекторига ташланаётганидир. Оқибатда коллектор аянчли аҳволга келиб, ўсимлик ва ҳайвонот дунёсини нобуд бўлишига сабаб бўлаяпти. Бундан ташқари коллектор сувидан фойдаланаётган балиқчилик ва фермер хўжаликларининг иш самарадорлиги кескин пасаймоқда.\nОқава сув ташламаларидан намуналар олиниб таҳлил қилинганда, барча ингредиентлар меъёр даражасидан бир неча ўн баробар кўп эканлиги кузатилди ва бу сувлардан ҳеч қандай мақсадда фойдаланиб бўлмаслиги тўғрисида хулосага келинди.\nБу масалада мутасадди “Сувоқава” ДУК филиалларига маъмурий чоралар кўрилган бўлса-да, улар ўз билганларича иш тутиб келмоқда ва натижада жуда катта экологик муаммоларни пайдо бўлишига сабаб бўлмоқда.\nАтроф-муҳит ифлосланишини мониторинг қилиш бўлими бошлиғи\nby s24admin · Published 15.10.2018 · Last modified 15.02.2019\nЁПИНЧИҚ НИМАЛИГИНИ БИЛМАГАНМАН


Жиноятчиликка қарши иммунитет у илм ва маърифат асосида шаклланади\nSuper User\tMarkaz yangiliklari 02 August 2020\nМамлакат мустақиллиги, унинг тараққиёти тақдири, аввало, ўша юрт ёшлари саъй-ҳаракати, уларнинг таълим-тарбиясига боғлиқ. Зеро, ёшлари маърифатли, диёнатли юртнинг келажаги ёруғ бўлиши табиий.\nШу нуқтаи назардан юртимизда ёшлар камолотига ҳамиша юксак эътибор қаратилган. Бу борада таълим-тарбия тизимига устувор аҳамият қаторида адашган ёшлар ўртасида ҳуқуқбузарликлар профилактикаси ва жиноятчиликка қарши курашиш доирасида таъсирчан механизм яратилган. Жумладан, қонун бузилиш ҳолатлари олдини олиш ва уларни бартараф этишнинг замонавий ташкилий-ҳуқуқий механизмларини жорий этиш мақсадида 2017 йил 14 мартда “Ҳуқуқбузарликлар профилактикаси ва жиноятчиликка қарши курашиш тизимини янада такомиллаштириш чора-тадбирлари тўғрисида”ги ПҚ-2833-сонли Президент қарори қабул қилинди.\nМамлакатимизда жиноятчилик ва уни келтириб чиқарувчи шарт-шароитларни бартараф этишга қаратилган комплекс чора-тадбирлар амалга оширилмоқда. Бу йўналишда ёшлар билан турли тарғибот ва тушунтириш ишлари олиб борилишига катта эътибор берилиб, давра суҳбатлари, конференциялар ўтказилмоқда.\nЎзбекистон халқаро ислом академиясида ҳам “Ёшлар ўртасида жиноятчиликни олдини олиш чоралари” мавзусида онлайн давра суҳбати бўлиб ўтди. Унда академиянинг профессор-устозлари, Ўзбекистон Республикаси Ички ишлар академияси ўқитувчилари ҳамда талабалар иштирок этди.\nТадбирни юридик фанлари доктори, доцент Нигора Юсупова очиб берди. Давра суҳбатида юридик фанлари доктори Мавжуда Ражабова, Фарҳод Примов, Ўзбекистон Республикаси Ички ишлар академияси ўқитувчиси Умида Маҳмудхўжаева ҳамда Тошкент давлат юридик университети ўқитувчиси Маъруфжон Қурбонов сўз олиб, ёшлар ўртасида жиноятчиликнинг олдини олиш, содир этилаётган жиноятларнинг салбий асоратлари борасида ўз фикр-мулоҳазаларини билдирди.\nТадбирда академия талабалари нафақат диний, балки ҳуқуқий билимларни эгаллаши, бунда ислом фиқҳи илмларининг ҳам аҳамияти юқори экани таъкидланди.\n— Ёшлар айниқса, вояга етмаганлар ўртасида бир дона жиноят содир этилган бўлса ҳам кўп ҳисобланади, — дейди Ўзбекистон Республикаси Ички ишлар академияси ўқитувчиси Умида Маҳмудхўжаева. — Ёшлар орасидаги жиноятлар мониторинги шуни кўрсатадики, аксарият жиноятнинг илдизи, келиб чиқиш сабаби боланинг оилада яхши тарбия олмагани, оилавий нотинчлик, “тўқликка шўхлик”ка бориб тақалади. Болалигидан маълум касб-ҳунарга йўналтирилмаган, илм-маърифатдан йироқ ёшларда бекорчиликда пайдо бўлган салбий фикрлар жиноят кўчасига киришига сабаб бўлади.\nДавра суҳбатига йиғилганлар содир этилаётган жиноятлар орасида турли экстремистик гуруҳларга аъзо бўлиб, билиб-билмай қўпорувчилик ҳаракатлари иштирокчиси бўлиб қолаётган ёшлар сони ҳам кам эмаслиги ачинарли ҳолат экани афсус билан таъкидланди.\nДарҳақиқат, бугунги кунда диний ақидапарастлик мазмунидаги материалларнинг аксарияти бутунжаҳон интернет тармоғи орқали тарқатиляпти. Фойдаланувчиларнинг ҳаммаси ҳам бошланғич диний билими етарли даражада эмас. Ўзлари билмаган ҳолатда ўша хабарларга изоҳ ёзиб, бошқа фойдаланувчиларга улашмоқда. Ва шу тариқа билиб-билмай экстремистик гуруҳлар “тузоғи”га тушиб қоляпти.\nСўзга чиққанлар академия талабалари Ўзбекистон Республикасида тақиқланган сайтлар, видеоматериаллар асл, ғаразли мақсадидан бохабар бўлса, мақсадга мувофиқ бўлишини таъкидлашди. Академия ўқитувчилари талабаларга мазкур ахборотларнинг зарарли асоратлари ҳақида тушунчалар берса, ўз навбатида ёшлар ҳам бу ҳақида тенгдошларига етказса, экстремистик гуруҳларга аъзо бўлиш ҳолатлари камайган бўларди.\nЗеро, ҳар қандай жиноятнинг олдини олиш учун, аввало, илм-маърифатни ривожлантириш зарур. Маърифатли инсон оқу-қорани теран англайди. Маънавияти юксак бўлади.\nБир сўз билан айтганда, фарзанд ниҳолга ўхшайди. Уни ёшлигидан қандай тарбияласак, шундай вояга етади. Ўзи, оиласи, халқи, маънавий илдизлари ҳақида етарли тушунчага эга бўлган бола жиноят кўчасига қадам босмайди. Бунга эришиш учун жамиятнинг ҳар бир аъзоси зиммасидаги масъулиятни чуқур ҳис этиши лозим.\nҚалбларга қувонч таратувчи қутлуғ айём\nАввало, юртимиздаги барча мўмин-мусулмонларни, бутун халқимизни меҳр-оқибат, эзгулик ва саховат айёми — муборак.\nҚурбон ҳайити билан чин қалбимдан самимий қутлайман.\nБу қутлуғ айёмда ҳаммамиз, аввало, шундай файзли ва барокатли кунларга етказгани учун Аллоҳ таолога чексиз шукроналар айтамиз. Оила, маҳалла ва жамият аҳлига меҳр ва эътибор кўрсатиш, кўмакка муҳтож, эҳтиёжманд кишиларга беғараз ёрдам бериш, яхшилик, сабру қаноат каби эзгу фазилатларни ўзида мужассам этган бу байрамнинг маъно-мазмуни бугунги кунда юртимизда олиб борилаётган ислоҳотларга ғоят уйғун ва ҳамоҳангдир. Айни чоғларда бутун инсоният ҳаётига таҳдид солаётган коронавирус касаллиги тезроқ аришини, беморларга комил шифо беришини Ҳақ таолодан сўраймиз.\nТаъкидлаш жоизки, Қурбон ҳайити буюк байрам ва қувончли воқеадир. Ушбу байрам ҳижрий зулҳижжа ойининг 10-куни нишонланади. Бу ойда имкон қадар нафл ибодатларни кўпайтириш Аллоҳга қурбат ҳосил қилиш билан бўлади. Хусусан, зулҳижжа ойининг аввалги ўн куни ашри зулҳижжа дейилади, ушбу 10 кунда қилинадиган савобли амаллар ажри жуда ҳам улуғ. Имом Бухорий ва Имом Муслимдан келтирилган ҳадиси шарифда Абдуллоҳ ибн Аббос розияллоҳу анҳу айтадилар: “Жаноби Расулуллоҳ соллаллоҳу алайҳи васаллам: “Мен Аллоҳнинг наздида зулҳижжанинг аввалги 10 кунида қилинган солиҳ амалларга бериладиган савобли амалларни топмадим”, дедилар”.\nШу билан бирга, мана шу 10 кун ичида арафа куни — эртага ҳайит деган кун рўзаси ҳақида Расули акрам алайҳиссолату вассаламдан машҳур ҳадис бор: “Арафа куннинг рўзаси бир йил аввалги ва бир йил кейинги гуноҳига каффорот бўлади, деб умид қиламан”.\nЯъни бу муборак 10 кунда қилинадиган солиҳ амаллар ажри Аллоҳ ҳузурида янада кўпроқ бўлади. Демак, мўмин-мусулмонлар кўпроқ хайрли ишларни қилишса, кўпроқ савобга эга бўлишади, инша Аллоҳ.\nУшбу муборак байрамда қилинадиган амали солиҳларнинг энг афзали — зулҳижжа ойининг 10-кунидан бошлаб, учинчи кун қуёш ботгунга қадар, яъни 3 кун ичида мусулмон, оқил, балоғат ёшига етган, муқим ва закот беришга қодир бўлган кишиларга бир жонлик сўйиш вожиб ҳисобланади.\nҲазрати Расулуллоҳ соллаллоҳу алайҳи васаллам: “Қурбонлик кунини байрам қилишга амр қилиндим. Уни Аллоҳ бу уммат учун хос қилгандир”, дедилар. Демак, қурбонлик кунини байрам қилишни Парвардигори олам Пайғамбар алайҳиcсаломга амр қилган. Аллоҳ таоло фақатгина биз умматларга бу Қурбон ҳайитини ўзига хос байрам қилиб берган.\nИмом Нисобурий айтадиларки, Аллоҳ таолонинг ушбу ўн кечага қасам ичиши бу кунларнинг нечоғли шарафли ва улуғ эканига далолат қилади ва унда дунёвий ва ухровий манфаатлар борлигини билдиради.\nҲазрати Расулуллоҳ соллаллоҳу алайҳи ва саллам: “Аллоҳ учун ибодат қилишга зулҳижжанинг ўн кунидан севимлироқ кунлар йўқ. Унинг ҳар кунлик рўзаси бир йиллик рўзага, ҳар тундаги ибодат Лайлатул қадрдаги ибодатга тенгдир”, деганлар (Имом Термизий ривояти).\nОдатда ҳайит кунида ҳамма бир-бирини улуғ кун билан самимий муборакбод этади. Таъкидлаш керакки, бу йил Қурбон ҳайитини карантин талабларига мувофиқ, уй шароитида, оила даврасида, ҳашаматсиз ва камтарона, тартибли нишонлаймиз. Биринчи ўринда бизларни дунёга келишимизга сабабчи бўлган ота-оналаримизни, улардан кейин қариндош-уруғларимизни, ёру биродарларимизни телефон орқали йўқлаймиз. Уларнинг кўнглини сўраш ва кўтаришга ҳаракат қиламиз. Бу кун барчага қувонч улашиладиган кундир.\nЗеро, улуғ алломаларимиз: “Ҳайит кунлари шодликни изҳор қилиш диннинг шиорларидандир”, деганлар. Исломнинг шиори бўлган Қурбон ҳайити кунларида қувончимизни, саховатимизни ҳар қачонгидан кўра кўпроқ намоён қилишимиз лозим.\nРасулуллоҳ (соллаллоҳу алайҳи ва саллам) ҳадиси шарифда марҳамат қилиб: “Қурбонлик қилиш чиройли амаллардандир. У бандани дунёда балолардан ва охиратда офатлардан ҳимоя қилади”, деганлар.\nҲазрати Расулуллоҳ соллаллоҳу алайҳи ва саллам: “Ким қурбонликка жонлиқ олиш учун бозорга борса, Аллоҳ таоло ҳар бир қадамига ўнта савоб ато этади ва ўнта гуноҳини кечиради ва мартабасини ўн даража кўтаради. Жонлиқни савдо қилаётганда айтган сўзларини тасбеҳ ўрнида қабул қилади. У учун берган ҳар бир дирҳамига етти юз дирҳамнинг савобини беради. Қурбонликнинг ҳар қатра қонидан ўнта фаришта яратади ва улар қиёматгача унинг учун истиғфор айтадилар. Қурбонлик гўштининг ҳар луқмаси учун Исмоил алайҳиссалом фарзандларидан бир қулни озод қилганлик савобини беради”, деганлар.\nҚурбонлик ибодат бўлиши билан бирга унинг ижтимоий аҳамияти ҳам беқиёс. Қурбон ҳайити —хайр-эҳсон, саховат, меҳр-мурувват байрами. Унда қилинадиган қурбонликлар эса жамиятда кишилар ўртасида инсоний фазилатларни ривож топишида хизмат қилувчи восита. Чунки қурбонлик гўштидан ва таомидан эҳсон қилишимиз қалбларимизни юмшатиб, меҳр-муҳаббат ришталарини мустаҳкамлайди.\nТаъкидлаш жоизки, бугунги коронавирус касаллиги кенг тарқалган дамларда сабр қилиб, сукут сақлаш мўминларга ҳам қонуний, ҳам ибодат тавсияси бўлади. Бу синовли кунларга сабр ва шукр қилишимиз Аллоҳнинг раҳматига ноил бўлади.\nМуҳтарам Президентимизнинг “Қурбон ҳайитини нишонлаш тўғрисида”ги қарори эълон қилинди. Унда Қурбон ҳайитини карантин талабларига қатъий риоя қилган ҳолда ўтказишга алоҳида урғу қаратилди. Шунингдек, Ўзбекистон мусулмонлари идораси уламолар кенгашининг Қурбон ҳайитини коронавирус пандемияси даврида карантин талабларига мувофиқ ўтказиш тўғрисидаги баёноти ҳам тарқатилди.\nБугунги вазиятни инобатга олган ҳолда шаръий кўрсатмалар ва фиқҳий қоидалар асосида мўмин-мусулмонлар Қурбон ҳайитининг карантин талабларига мувофиқ, уй шароитида, оила даврасида, ҳашаматсиз ва камтарона, тартибли ўтказишлари алоҳида таъкидланди.\nШунингдек, Қурбон ҳайити байрамини оиламиз бағрида ўтказиш, сабрли бўлиш, дуою илтижоларни кўпайтириш, яхши кунларга умид билан яшаш лозим. Қурбон ҳайити меҳр-оқибат, эзгулик, бировларга яхшиликни соғиниш айёми экани, бугунги карантин даврида бизнинг яхшилигимиз кексалар, беморлар хонадонларига бориб уларнинг ҳолидан хабар олиш эмас, аксинча, бормасдан телефон орқали ҳол-аҳвол сўрашдир. Ҳайит кунларида ўз аҳли оиламизни хурсанд қилиш, фарзандларимизни келажакда илмли, маърифатли, зиёли қилиб тайёрлаш, карантин даврида фарзандлар тарбияси билан кўпроқ машғул бўлишга урғу қаратишимиз керак.\nЎзбекистон мусулмонлари идораси уламолар кенгашининг Қурбон ҳайитини нишонлаш тўғрисидаги баёнотида айтилганидек, шариат инсонга зарар етиш эҳтимоли кучайган пайтда ибодатларни енгил тарзда бажаришга рухсат беради ёки бутунлай зиммадан соқит қилади. Ҳайит намози вожиб амал бўлгани боис бугунгидай узрли ҳолатларда ҳайит намозини адо этиш соқит бўлади.\nИслом дини манбаларида Қурбон ҳайити намози вожиб амал экани баён этилган. Абу Ҳанифа раҳматуллоҳи алайҳдан жума намози вожиб бўлган кишиларга ҳайит намози вожиб экани нақл қилинган. Жума намози Қуръон, суннат, ижмо каби қатъий далиллар билан собит бўлган фарз амалдир. Модомики муайян узрлар билан фарз бўлган жума намозини вақтинча тўхтатиб туриш тўғрисида уламолар фатвоси қабул қилинган экан, вожиб амал бўлган ҳайит намозини ўқимаслик ҳам ўз-ўзидан маълум бўлади. Баён этилганлардан келиб чиқиб, 2020 йилги Қурбон ҳайити (Ийдул адҳо) намозини пандемия даврида жамоат бўлиб ўқиш имконияти мавжуд эмаслиги мўмин-мусулмонларнинг зиммасидан ушбу ибодатни соқит қилади.\nҲанафий мазҳабининг мўътабар манбаларида келишича, ҳайит намози Зуҳо (чошгоҳ) намозининг ўрнига қўйилган. Қачонки, ҳайит намози бирор узр сабабли ўқилмай қолса, икки ёки тўрт ракат нафл намоз ўқиш мустаҳаб бўлади. Тўрт ракат ўқиган афзал.\nҲозирги халқимиз бошига оғир иш тушган бир паллада муҳтарам Президентимиз бошчилигида ҳукумат аъзоларидан тортиб вилоят раҳбарлари ва мутасадди ташкилот вакилларигача, айниқса, соғлиқни сақлаш ходимлари, юксак масъулиятни ҳис этган ҳолда кунни тунга улаб, ўз жонларини хатарга қўйиб, коронавирус хасталигини жиловлаш бўйича жиддий кураш олиб бормоқдалар.\nМазкур ўрнатилган тартиб-қоидалар ва чекловлар барчаси аҳолимиз саломатлигини асраб-авайлаш учун қилинмоқда. Буни теран ақл билан тўғри тушунишимиз керак. Халқимиз ҳаётини сақлаш йўлида амалга оширилаётган барча чора-тадбирларни қўллаб-қувватлашимиз лозим бўлади. Ҳар биримиз ўзимиз, оиламиз, фарзандларимизнинг соғлиғи ва тақдири учун, аввало, ўзимиз масъул эканимизни чуқур англашимиз лозим.\nАллоҳ таоло бандаларига етган азиятлар сабабли уларнинг даражаларини кўтаришни хоҳлайди. Бу ҳақда Ҳазрати Пайғамбар алайҳиссалом бир нечта ҳадисларида марҳамат қилганлар: “Мўмин кишига бирор тикан кирса ёки ундан каттароқ мусибат етса, албатта, Аллоҳ ана шу сабабли унинг даражаларини кўтаради ёки унинг хатоларини ўчиради (Имом Муслим ривояти).\nБошқа бир ҳадиси шарифда Ҳазрати Пайғамбаримиз алайҳиссалом айтадилар:\n“Мўмин кишининг ишлари ажойиб. Унинг барча ишлари яхшиликдир. Бундай имконият ҳаммага эмас, фақат мўмин-мусулмонларгадир. Агар унга кенгчилик етса, шукр қилади ва бу унга яхши (савоб) бўлади. Агар унга қийинчилик етса, сабр қилади ва бу ҳам унга яхшиликдир (Имом Муслим ривояти).\nТаниқли уламолардан Ризоуддин ибн Фахруддиннинг бундай сўзлари бор: “Одам боласи қайғу, ҳасрат кўрмай умр кечириши мумкин эмас. Турмуш ва ҳаёт тиканли чангалзор устидан юришдан, машаққат тўлқинлари билан курашиб сузишдан иборат. Ақлли киши шу машаққатлардан қўрқмаслиги, келажакдаги роҳатларга умид боғлаб, ушбу машаққатлардан енгилмаслиги, кўнглини чўктирмаслиги зарур. Ҳар оғирлик ортидан бир енгиллик келишини Яратганнинг ўзи ваъда қилиб қўйган. Оқил киши, албатта, шу ваъдани хотирлаб, кўнглини хотиржам қилади, ўзига тасалли беради”. Ҳазрати Али (карамаллоҳу важҳаҳу): “Сабр қоқилмас уловдир, қаноат қайрилмас қиличдир”, деганлар.\nДемакки, бу ўрнатилган тартиб-қоидаларни тўғри тушунган ҳолда амал қилиб, бошга келган синовларни сабр-қаноат ила, ёруғ кунларга умид билан енгиб ўтиш лозим бўлади.\nСиз азизларни Ислом динининг эзгу ғояларини яққол ифода этувчи байрам — Қурбон ҳайити билан чин қалбдан муборакбод этаман! Сизларга оилавий бахту саодат, сиҳат-саломатлик, дину дунё ишларингизда муваффақиятлар тилайман! Аллоҳ бутун дунёга офият берсин! Келаси шу ой шу кунларга соғ-саломат, тинчлик-осудаликда етиб боришимизни насиб айласин!\nЯна бир бор барчангизга Қурбон ҳайити муборак бўлсин!\nАхборот таҳдидлари ва унга қарши қандай курашиш лозим?\nБугунги кунда дунёда глобаллашув жараёнлари кучайиб, тинчлик ва барқарорликка қарши янги таҳдид ва хатарлар тобора кўпайиб бормоқда. Айниқса, таҳдидлар инсон онгу тафаккурига қаратилаётгани барчани огоҳ ва ҳушёр бўлишга чақиради.\nШу мақсадда Ўзбекистон халқаро ислом академияси “Ёшлар билан ишлаш, маънавият ва маърифат бўлими” ҳамда “Ўзбектелеком” акциядорлик компанияси ҳамкорлигида “Ахборот таҳдидлари ва унга қарши курашнинг маънавий-маърифий асослари” мавзусида онлайн семинар ташкил этилди. Унда профессор-ўқитувчилар, олимлар, вазирлик ва ташкилотлар мутахассислари, илмий-тадқиқотчилар, ёшлар иштирок этди.\nСеминарида Академия бўлим бошлиғи Мунира Қаҳҳорова ўз маърузаси билан қатнашиб, бугунги пандемия шароитида ёшларни ички ва ташқи ҳамда ахборот таҳдидларидан ҳимоя қилиш, уларда мафкуравий иммунитетни ошириш зарурлигини таъкидлади.\nШунингдек, тадбирда ахборот таҳдиди кун сайин ортиб бораётгани, ёшларни зарарли ахборотлардан ҳимоя қилиш борасидаги миллий дастурлар, хавфсиз ахборот концепциялари, айрим ахборотларга нисбатан вақт, ёш ва бошқа мезонлар асосида чекловлар қонуний жиҳатдан белгиланаётгани ҳақида соҳа вакиллари томонидан маълумот берилди.\nБугунги кунда ахборот-коммуникация технологияларидан жамият ҳаётининг барча жабҳаларида фойдаланиш кенгайиб борилаётганлиги, ахборотга бўлган эҳтиёжнинг ортиб бориши ҳамда ахборот хуружларининг кучайиб бориши ва уларнинг ёпиқ характерга эга эканлигини инобатга олиб, ахборотга бўлган тақчилликнинг олдини олиш, содир бўлган воқеликка тўғри ва холис баҳо бериш, турли ғаразли ғояларга қарши курашишга қаратилган тарғибот ишларини янада кенгайтириш давр талаби экани айтилди.\nМазмунли ўтган тадбир якунида мавзу бўйича савол-жавоб ўтказилиб, эгалланган билимлар мустаҳкамланди. Қатор вазирлик ва ташкилотлар мутахассислари ахборот таҳдидлари ва унга қарши курашнинг маънавий-маърифий асослари бўйича ўз таклифларини билдирилди.


15:38 / 14.06.2020 3602\nЖўйбор – тожикча сўз бўлиб, “катта оқар ариқ”, “ариқ бўйи” маъноларини англатиб, ушбу нисбат тарихи минг йилликларга бориб тақалади. Пайғамбарнинг қизлари – Фотима(р.а.)нинг фарзанди Имом Ҳусайннинг Зайнулобиддин исмли ўғлидан туғилган Хожа Саъд “Жўйборий Хожалар”нинг сардафтаридирлар. Али ибн Ҳусайн Хуросондан Бухорога келгандан кейин у билан бирга ўша машҳур Чор Бакрлар – Абу Бакр Саъд Яманий, Абу Бакр Тархон, Абу Бакр Фазл, Абу Бакр Ҳомидлар ҳам бу юртга келиб, бир умр шу ерда қолиб кетадилар, Бухорода ислом динининг тарғиботи, дунёвий илмлар ва фалсафий адабиётнинг ривожига улкан ҳисса қўшадилар.\nАйниқса, ҳарб илмини пухта эгаллаган соҳиби каромат Хожа Саъд (Имом Ҳусайннинг невараси) Бухоро амири Исмоил Сомонийнинг ҳарбий юришларида маънавий мадад бериб, қўллаб турган. Йиллар ўтиб, Хожа Саъд вафот этганда унинг жасади, васиятга кўра, Сумитан (Чор Бакр) қишлоғидаги қадимий қабристонда кўмилган. Кейинчалик бу жой Жўйборий саййидзодаларнинг мангу хобгоҳлари бўлиб қолган.\nЧор Бакрларнинг кароматлари билан амир Исмоил ғалаба қилиб, катта ўлжа, мол-мулкни қўлга киритган. Уларнинг файзу футуҳларидан баҳраманд бўлган амир Исмоил Сомоний Чор Бакрлар учун Шаҳристондан жануб томонидан Жўйи Мўлиён деган хушҳаво, серҳосил ва гўзал жойлардан ерлар ажратиб, уларга вақф қилди.\nЖўйи Мўлиён ерлари қадим вақтларда Тағшода (Бухоро шодшоҳи, Бухорхудотнинг ўғли) мулки бўлиб, у ўз ўғиллари ва куёвларининг ҳар бирига тақсимлаб берган эди. Амир Исмоил Сомоний бу ерларни халифага Мустаин ибн Муътасимнинг лашкарбошиси бўлган Ҳасан ибн Муҳаммад ибн Толутдан 10000 дирҳамга сотиб олди. Амир Исмоил Жўйи Мўлиёнда саройлар ва боғлар барпо қилиб, кўпроқ қисмини маволийларга берди.\nМаволий “мавло” сўзининг кўплиги бўлиб, “озод этилган қул” маъносида қўлланган. Исмоил Сомоний лашкари орасида асир тушиб, қул бўлган, кейин озодлик олиб, аскар сифатида хизмат қилганлар бор эди.\nБухоро шаҳри яқинидаги бу ерларни араблар “Фаровиз ул-улё” (Шаҳристонинг нари ёғидан оқиб ўтувчи сув) дейишарди. Исмоил Сомоний озод бўлган қулларни жойлаштиргач, бу ерлар Жўйи Маволиён деб атала бошланди. Халқ буни қисқартириб, Жўйи Мўлиёнга айлантирди.\nЧор Бакрлар ўша Исмоил Сомоний даврида обод, фараҳли Жўйи Мўлиёнда ўрнашиб, бутун авлод шу ерда умр кечирганлар. Бу ер кейинчалик халқ томонидан соддароқ Жўйбор деб ҳам атала бошлаган. (Ҳозирги Чор Бакр мажмуи жойлашган Сумитан қишлоғи). Шунинг учун ҳам Чор Бакрларни Жўйбор хожалари, шайхлари, авлиёлари деб ҳам тилга оладилар. Уларнинг ерлари жуда кўп бўлган.\nМинг йил давомида Чор Бакрлар Бухорода катта нуфузга эга бўлиб, бу ерларнинг илму маърифати, маънавий ҳаётида иштирок этганлар. Бухоро ҳукмдорлари улар билан доим ҳисоблашган. Қийинчилик пайтларида маслаҳат олганлар. Юртнинг озодлиги, осойишталиги учун курашда уларнинг ёрдамларига суянганлар. Ҳар хил туҳфа, инъомлар ҳам қилганлар. Аммо бу зоти шарифлар қўлларида бор нарсани сарфлаб, масжидлар, мадрасалар қурганлар. Кутубхоналар, шифохоналар, очганлар. Айниқса, ғариблар, муҳтожларни ҳимояларига олиб, ҳаётини таъминлаганлар. Ўзлари камтарона, хокисор, дабдабасиз яшаганлар, кейинги авлодларга шундай тарбия бериб, инсон камолотини намойиш этганлар.\nЖўйбор хожалари ва уларнинг зурриётлари асосан шаҳарнинг Жўйбор мавзеида истиқомат қилишган. Хожа Саъдиддин (1531-1589 Калонхожа) ибн Хожа Исломнинг (1493-1563) авлодлари шу мавзенинг Ҳавзи Нав гузарида яшаганлар. Бу гузарда масжид бўлиб, унинг биноси (XVII аср) Абдулазизхоннинг онаси ўз маблағи билан қурдирган. Масжид рўпарасида йўлнинг шимолий томонида катта мадраса бўлиб, у “Жўйбори Калон” мадрасаси деб номланган. Мазкур мадраса Субҳонқулихон даврида XVII асрнинг иккинчи ярми, аниқроғи, 1670-71 йилларда Хожа Саъдиддин ибн Хожа Исломнинг невараси, Хожа Абдураҳим Жўйборнинг қизи Ойпошша биби меросий мулки маблағи ҳисобидан қурдирган. У бир неча таноб ерлар, дўконларни ўша мадрасага вақф қилган. Ойпошша солиҳа, фозила, зоҳида ва тақводор аёллардан бўлиб, унинг насаби қуйидагича: Ойпошша бинт Абдураҳимхожа ибн Хожа Саъдиддин (Хожа Калон) ибн Хожа Ислом ибн Хожа Аҳмад ибн Хожа Яҳё...\nМадраса талабаларининг моддий таъминоти Жўйбор шайхлари зиммасида бўлган. Хожа Саъдиддиннинг катта ўғли Хожа Тожиддин Ҳасан Жўйборий (ваф. 1646) отаси вафотидан кейин нақшбандия тариқати давомчиси сифатида танилган бўлиб, унга ота-боболаридан катта мол-мулк мерос қолган. У жуда саховатпеша бўлиб, ҳар куни новвойхоналарда 1001 дона нонни таваккалий (70-80 см. ли бухорий оби нон) ёпиб, уни ҳар куни Жўйбор фуқароларига, шаҳар мадрасаларининг талабаларига тарқатган.\nШуни ифтихор билан таъкидлаш жоизки, Хожа Ислом Жўйборийдек нақшбандия тариқатининг буюк қутбининг мазкур Жўйбор мадрасаси кутубхонасида 8 минг жилддан ортиқ ноёб китоблари сақланган.\nМадраса жойлашган Жўйбор мавзеи қалъа ичига кирмагани учун “Жўйбори Берун” деб аталади.\nМадрасанинг баланд пештоқли эшиги жануб томонга қараб очилади. Дарвоза рўпарасида ихчамгина ҳовуз – Ҳовузи Нав жойлашган. Мадраса, масжид, ҳовуз меъморий мажмуани ташкил этади. Шўролар даврида ҳовуз ёнидаги минор бузиб ташланган.\nОйпошша биби мадраса қурилишида азалий анъанага риоя қилган. Ҳашаматли пештоқ ичидаги дарвоза орқали Миёнсаройга кирилади. Чап қўлда масжид. Ўнг қўлда томга чиқиладиган пиллапоя ва ҳужралар тизилмаси. Мадраса бир қаватли – 21 ҳужраси бор. Равоқлари кенг. Ҳужралар бир-бири билан том усти гумбазлари орқали туташтирилган. Кўча ва саҳна томонга қаратилган ёруғкирар гумбазлари орқали туташтирилган. Кўча ва саҳна томонга қаратилган ёруғкирар гиреҳлар панжаралари мавжуд. Мадраса ичкари ҳовлисининг девори безаксиз. Ҳужралар юза қисми, эшиклар устига оби ғишт кесмалари билан зеб берилган. Ҳовли ўртасида обрав (чиқинди сувлари тушиб кетадиган йўл) мавжуд. Пештоқ чап қанот деворида (ташқаридан) учта ҳужра бор. Деворларнинг кўча томон юзига аркалар билан безак берилган. Пештоқ икки томонида гулдаста, гулдастада кўшк йўқ. Мадрасани безаклари гулнорий (баҳор гуллари рангидай безак бериш санъати) рангда кошин билан парчинкорий қилинган. Китеба (бинонинг ёзувли безак қисми)сида ёзувлар бўлган. Бугунги кунда ёзувлардан биронта сўз қолмаган. Пештоқнинг юза қисмида кошинкорийдан намуналар мавжуд.\nШўролар даврида мадраса молхона, кейинчалик новвойхона, сўнгра шиша идиш қабул қиладиган масканга айлантирилган.\nАлҳамдулиллaҳ, Ўзбекистон истиқлолга эришгач, аёл-қизлар ҳам диний ва дунёвий илмлар эгаси бўлиб, мамлакатимиз маънавиятини шакллантиришда ҳисса қўшишлари учун мазкур “Жўйбори Калон” аёл-қизлар ўрта махсус ислом билим юрти 1992 йил 1 сентябрда ўз фаолиятини бошлаб, Ўзбекистон мусулмонлари идораси тасарруфига ўтказилди. Билим юрти ўрта маълумотли Бошланғич араб тили мураббийси, Диний маърифий ва маънавий-ахлоқий тарбия масалалари маслаҳатчиси тайёрлайди. Мадраса ташкил топган йилларида 60 нафар талаба қизлар таҳсил кўрган.\nҲозирги кунда билим юрти талабаларига 21 нафар мударрису мударрисалар дунёвий илмлар билан бир қаторда Қуръон, ҳадис, фиқҳ, ислом тарихи, ақоид, араб тили (сарф, наҳв), хаттотлик каби фанлардан сабоқ бераётир. Шу жумладан билим юрти талабалари Республика миқёсида ўтказиб келинаётган қорилар мусобақаси, фан олимпиада, “Баркамол авлод” спорт мусобақаларида ва анжуманларда қатнашиб фахрли ўринларни олиб келмоқдалар. Шунингдек, талабаларга пазандалик, бичиш-тикиш, тўқиш каби ҳунарлар ҳам ўргатилади. 2016 йил январь ойидан химия-физика лабаратория хонаси ташкил қилинди. Билим юртининг хавфсизлигини таъминлаш мақсадида 4 та видео камералар ва синф хоналарига совитгичлар ўрнатилди.\n2015 йилда билим юрти АРМи 2 хонадан иборат бўлиб, биринчиси асосий кутубхона, иккинчиси қироат хонаси. Билим юртида 2016 йилга қадар 3064та махсус фанлардан дарслик, 1137 та умумтаълим фанлардан ўқув қўлланма ва дарсликлар, 395 бадиий китоблар, 1687 та илмий оммабоп, 1597 та Президент асарлари ва ижтимоий сиёсий китоблар, 1650 та араб тилида илмий адабиётлар 9130 та китоб захирасига эга бўлган кутубхона мавжуд эди. 2015 йил АРМ қироат хонаси янги(14та) китоблар жавони билан таъминланиб кутубхона иккига (умумтаълим ва махсус фанлар) ажратилди, 2 та компьютер ва принтер билан жиҳозланган АРМ хоналари талабалар ихтиёрига топширилди.\n100 ўринли ошхона, 25 ўринли дам олиш хонаси, 8 та фан хоналари, 15 ўринли маънавият ва маърифат хонаси, 16 ўринли компьютер хонаси, спорт майдончаси, масжид, қироатхона, янги таъмирдан чиқарилган 9 та талабалар турар жойи хоналарида 2 қаватли краватлар ва тўшаклар, айвон, билим юртининг барча қисми замонавий иссиқлик манбаи билан таъминланган, замонавий жиҳозлар билан жиҳозланган ҳамшира хонаси, таҳоратхона, билим юрти талабалари учун озиқ-овқат сақлаш хонаси ҳам талабалар хизматида.\nМадраса 1998 йил Ўзбекистон Республикаси Адлия Вазирлигидан расмий рўйхатдан ўтди ва Вазирлар Маҳкамаси ҳузуридаги Дин ишлари бўйича қўмитасининг махсус лицензиясини ҳам олиб, Бухоро вилояти ҳокимлигидан рўйхатдан ўтказилди.\nВазирлар Маҳкамасининг 2003 йил 22 августда чиқарилган “Дин соҳасидаги маънавий ва маърифий, таълим ишларини ва фаолиятни янада такомиллаштиришда ижтимоий ва имтиёзлар бериш тўғрисида”ги Қарорига биноан Ислом маъҳади ва ислом ўрта махсус билим юрти битирувчиларига бериладиган дипломлар давлат таълим ҳужжати сифатида эътироф этилди ҳамда ана шу ҳужжат (диплом)га эга бўлган шахсларга олий ўқув юртларига кириш ҳуқуқи берилди. Шу қарорга мувофиқ билим юртини тамомлаган талабалар орасида олий ўқув юртларида ўқишни давом эттираётганлар ҳам бор.\n621 10:52 / 06 март


Beeline'дан мутлақо бепул 4G хизмати Республиканинг 20 шаҳрида кенгайтирилади\n2017 йил 12 апрель куни Beeline алоқа оператори ОАВ ходимлари учун матбуот анжумани ташкил қилди. Брифингда компания "Ҳаёт учун 4G" дастурининг ишга туширилиши ҳақида маълум қилди. Энди мутлақо бепул 4G компаниянинг ҳар бир тарифида мавжуд.\nБу каби улкан оммавий лойиҳани йирик сармояларсиз амалга ошириб бўлмайди. Маълум бўлишича, 2016 йилда Ўзбекистонда фаолият олиб бораётган Beeline компаниясининг капитал харажатлари 533 миллиард сўмни ташкил этди. Ушбу маблағнинг асосий қисми айнан Тошкент шаҳрида LTE тармоғини ривожлантириш ва кенгайтиришга сарфланган.\nBeeline республиканинг 20 шаҳрида 4G тармоғини кенгайтириш бўйича ишларни бошлаб юборди. Йил охирига қадар Ангрен, Андижон, Бекобод, Бухоро, Ғиждувон, Гулистон, Жиззах, Зарафшон, Қарши, Қўқон, Марғилон, Навоий, Наманган, Нукус, Самарқанд, Термиз, Урганч, Фарғона, Хива ва Чирчиқ шаҳарлари аҳолиси юқори тезликдаги интернетнинг барча имкониятларидан фойдаланиши мумкин.\nМаксим Ефремов, Unitel МЧЖ тижорат директори:\n"Ҳаёт учун 4G" - бу Beeline абонентлари учун 4G премиум хизмат бўлмай, ҳар куни фойдаланса бўладиган интернетга айланади. Бу қуруқ сўзлар эмас, дастур доирасида барча мавжуд бўлган тариф режаларига мисли кўрилмаган бонуслар қатори жорий қилинган".\nЕвгений Ключев, Unitel техник директори:\n"Транспорт тармоғини модернизация қилмай, ташқи интернет-каналини сезиларли даражада кенгайтирмай туриб, янги база станцияларининг қурилишидан кутилган натижани олиб бўлмайди. Бугунги кунда биз ижарага олган халқаро канал 8 Гбит/с ташкил этади ва бу республика алоқа операторлари томонидан чоп этилган энг катта кўрсаткич. Жорий йилнинг охиригача Ўзбекистон ҳудудида 4G тармоғини кенгайтириш доирасида мазкур кўрсаткич янада ошади".


Божхона ходимларига якка тартибда уй-жой қуриш...\n19.10.2018 15:55 0 1560\n«Давлат божхона хизмати тўғрисида»ги Қонун (янги таҳрирда) Президент томонидан имзоланди.Бу ҳақда Адлия вазирлигининг «Ҳуқуқий Ахборот» канали хабар берди.\nҚонундаги асосий ўзгаришлар қуйидагича:\n—божхона соҳасидаги ҳуқуқбузарликлар профилактикасини амалга ошириш божхона органларининг асосий вазифаларидан бири сифатида белгиланди;\n—тадбиркорлик фаолиятига ноқонуний аралашиш, хусусий мулкдорлар ҳуқуқларини бузганлик учун божхона органлари ходимларининг жавобгарлиги оширилди;\n—ташқи иқтисодий фаолиятни амалга ошириш билан боғлиқ тартиб-тамойилларида шаффофлик ва очиқликни таъминлаш бўйича нормалар киритилди;\n—божхона фаолиятида замонавий ахборот-коммуникация технологияларини ва назорат техник воситаларини татбиқ этиш божхона органларининг асосий вазифалари қаторига киритилди;\n—банк идораларига инкассо топшириқномалари ҳамда тақдимномаларини электрон шаклда тақдим этиш амалиёти киритилди;\n—божхона органлари Президент томонидан ташкил қилинишини белгиловчи янги норма киритилди;\n—божхона органлари ходимлари хизмат мажбуриятини бажариши, тезкор-қидирув фаолиятини амалга ошириши чоғида жисмоний куч ишлатиш, махсус восита ва ўқотар қуролини фойдаланиши шартлари, тақиқлари ҳамда ходимларнинг ҳуқуқ, мажбурият ва жавобгарлиги белгиланди;\n—божхона органларининг доимий яшаш жойидан узоқда хизмат қилувчи ходимларга ижара компенсацияси тўлаш, уй-жойга муҳтож ва кўп йил бенуқсон хизмат қилган ходимларга уй-жой қуриш ёки квартира харид қилиш учун имтиёзли кредитлар, ер участкалари ажратиш ҳақидаги нормалар киритилди;\n—божхона органлари ходимлари ва уларнинг оила аъзоларига тиббий муассасалар бепул тиббий-санитария, тиббий-ижтимоий таъминот билан таъминлашнинг ҳуқуқий асослари белгиланди.\nҲуқуқ 31/03, 11:40\n«МАN» автомобилининг эҳтиёт қисмлари турадиган жойдан рация топилди\nЖамият 25/03, 21:40\nҲодиса 23/02, 17:39


Қутуриш — хавфли касаллик – Bog'ot tuman sanitariya-epidemiologik osoyishtalik markazi\nHome / Maqola / Қутуриш — хавфли касаллик\nҚутуриш — ҳайвонлар ва одамда учрайдиган, асаб тизимининг оғир шикастланиши билан кечадиган ҳамда ўлим билан якун топадиган ўта хавфли юқумли касалликдир.\nКасалликнинг асосий манбаи қутурган уй ҳайвонлари — ит, мушук, сигир, от, эшак, чўчқа, шунингдек, чиябўри, тулки, бўрсиқ ва бошқа ҳайвонлар ҳисобланади. Қутуриш касаллиги йилнинг барча фаслларида, айниқса, баҳор ва куз ойларида кўпроқ учрайди. Яна шуни ҳам унутмаслик керакки, одамларга қутуриш касаллиги 90-95 фоиз ҳолатларда итлардан юқади. Касалликка чалиниш ҳайвонларнинг тишлаши, тирнаши, тишларининг қадалиши, шунингдек, жароҳатланган тери ва шиллиқ қаватларига сўлаги тушиши оқибатида юз беради. Жароҳатланган терига тушган ҳайвонларнинг сўлагидаги вирус асаб толалари бўйлаб бош ва орқа мияга етиб боради ва уларда кўпайиб, чуқур ўзгаришларга сабаб бўлади. Айниқса, адашган асаб — томоқтил ва тил ости асабларининг ядролари кўпроқ зарарланади. Ютиш ва нафасда қатнашадиган мускулларнинг тортишиб қисқариши, талвасага тушиб, тиришиши, қаттиқ терлаш ва сўлак оқиши ана шу асаб толаларининг зарарланишига боғлиқ. Бош мияда кўпайган вируслар асаб толалари орқали ички органларга, жумладан, сўлак безларига ўтади. Касаллик ўта оғир кечиб, ўлим билан тугайди.\nКасалликнинг яширин даври 1-2 ой давом этади, баъзан 2 ҳафтагача қисқариши ёки 1 йилгача узайиши мумкин. Яширин даврнинг қисқа ёки узоқ бўлиши қутурган ҳайвон тишлаганида юзага келган жароҳатнинг қаерда жойлашгани, катта-кичиклиги ва чуқур-юзакилиги билан изоҳланади. Жароҳат бош ёки юзда бўлса, яширин давр қисқаради. Болаларда эса бу давр катталардагига қараганда қисқароқ давом этади.\nҚутуриш касаллиги асосан уч даврга ажратилади:\n– бошланғич ёки продрома даври;\n– қўзғалиш даври;\n– фалаж даври.\nҚутуриш касаллигига чалинган ҳайвонлар тажовузкор бўлиб, дуч келган ҳайвонлар ва одамларга ташланади, тишлашга, тирнашга ҳаракат қилади. Ёруғликдан қўрқади, қоронғу жойга кириб олишга ҳаракат қилади, эгаси чақирганида олдига келмайди. Овқатланишдан бош тортади, тўғри келган жисмларни оғзига солиб, ютади, оғзидан жуда кўп сўлак оқади, безовта бўлади, товуши бўғила бошлайди ва орқа оёқларида юролмай қолади, яъни фалажланиш ҳолатлари кузатилади. Касаллик ўлим билан якун топади.\nҚутуриш касаллигининг олдини олиш учун итни доимо боғланган ҳолда сақлаш, кўчага олиб чиқилганда тумшуқ тасмасини тақиш, тунда кўчага чиқариб юбормаслик ва қаровсиз қолишига йўл қўймаслик керак. Итларни сотиб олишда ва бошқа жойга кўчганда, уларни тегишли давлат ветеринария бўлимларида рўйхатдан ўтказиш ҳамда қутуриш касаллигига қарши эмланиши лозимлигини унутмаслик зарур. Бундан ташқари, уйда сақланаётган уй ҳайвонларини мунтазам равишда ветеринария кўригидан ўтказиш зарур.\nЎзбекистон Республикаси Вазирлар маҳкамасининг 2011 йил 8 июлдаги 202-сонли “Қаровсиз қолган ҳайвонларни тутиш ва сақлаш билан боғлиқ хизматлар фаолиятини такомиллаштириш чора-тадбирлари тўғрисида”ги қарори билан аҳоли пунктларида итлар ва мушукларни сақлаш қоидалари тасдиқланган.\nУшбу қарорда итларни рўйхатдан ўтказиш, қайта рўйхатдан ўтказиш ва вакцинация қилиш, итлар ва мушукларни сақлашга нисбатан қўйиладиган талаблари, итлар ва мушуклар эгаларининг ҳуқуқ ва мажбуриятлари, давлат органлари ва фуқароларнинг ўзини ўзи бошқариш органларининг ваколатлари берилган бўлиб, ушбу Қоидалар бузилган тақдирда белгиланган тартибда ички ишлар органлари томонидан итлар ва мушукларнинг эгалари Ўзбекистон Республикасининг Маъмурий жавобгарлик тўғрисидаги кодексига мувофиқ маъмурий жавобгарликка тортилиши белгилаб қўйилган.\nАзиз фуқаролар! Мабодо, сизни ҳайвон тишласа ёки сўлаги жароҳатланган тери ва шиллиқ қаватингизга тушса, зудлик билан шифокорга мурожаат қилишни ҳамда мутахассис тавсиясига кўра, қутуришга қарши ўз вақтида ва тўлиқ эмланишни унутманг.\nNext: БАНКАДАГИ ЗАҲАР ЁХУД БОТУЛИЗМДАН ЭҲТИЁТ БЎЛИНГ !


Кун мавзулари, 02 октябр 2004\n17 ноябр 2019, Тошкент вақти: 09:41\nшанба 2 октябр 2004\nБебахт кексаликдан худо асрасин\nМеҳрабон Маълумотларга кўра, Хоразм вилоятида 150 мингдан зиёд қария истиқомат қилади. Улар орасида фарзандлари қуршовида роҳат-фароғатда яшаётганлари ҳам, ижтимоий қийинчиликлар туфайли зўрға кун кечираётганлари ҳам бор.\nҲашарчи талабалар ичадиган сувда қуртлар сузиб юради\nФирдавс Маълумотларга кўра, шу кеча-кундузда Қашқадарё вилояти пахта далаларида 168 мингга яқин ҳашарчи меҳнат қиляпти. Уларнинг аксариятини мактаб ўқувчилари ва талабалар ташкил этади.\nХалқ кимни сайлашни яхши билади\n30 сентябрь куни Тошкентда “Парламентаризм—хорижий мамлакатлар тажрибаси” мавзуида икки кунлик халқаро анжуман иш бошлади. Унда ўндан ортиқ мамлакатдан келган сиёсатшунослар, парламент аъзолари иштирок этмоқда.


Қозоғистон ва UNCTAD алоқалари мустаҳкамланмоқда - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистон Шарқ ва Ғарб ўртасида савдо йўлагини ривожлантиришда фаол иштирок этмоқда. БМТ савдо ва тараққиёт бўйича конференцияси Бош котиби Мукиса Китуйи шундай фикр билдирди. Айтишича, Қозоғистон Собиқ Иттифоқ мамлакатлари орасида минтақавий иқтисодий интеграцияни ривожлантириш бўйича пешқадамлик қилаяпти. Экспертлар фикрича, республиканинг ижобий жиҳати - юқори инвестицион жозибадорлигида. Хорижлик тадбиркорлар мамлакатимиз билан бизнес-ҳамкорликни барча йўналишда кенгайтиришга тайёр.\nМУКИСА КИТУЙИ, БМТ САВДО ВА ТАРАҚҚИЁТ БЎЙИЧА КОНФЕРЕНЦИЯСИ БОШ КОТИБИ:\n- Қозоғистон советлар тизими даврида ҳам минтақавий иқтисодий интеграцияни ривожлантиришда пешқадамлар қаторида бўлган. У ўз қонунчилигида рақобатни кучайтириш ва давлат ташкилотларининг бу борадаги ўрнини кенгайтиришга катта эътибор қаратган. Бизнес учун рақобатли муҳит яратишда бу қарорлар катта ўрин тутади. Яъни, мазкур тадбирлар раҳбарият иш кўзини билишини кўрсатади.\nИккинчидан – “Астана – 1” электрон рўйхатга олиш тизими лойиҳаси доирасида олиб борилаётган ишларда Қозоғистоннинг муваффақиятини такрорлашни истаётган қўшни мамлакатлар: Туркманистон, Тожикистон, Ўзбекистон, Қирғизистон, Беларус мамлакатларининг қизиқиши. Улар Қозоғистонда божхона бошқаруви ва автоматлаштириш бўйича минтақавий марказ барпо этиш имкониятини кўриб чиқишга тайёр. Бу муваффақиятли ҳамкорлик учун муҳим соҳа.\nШунингдек, денгизга чиқа олмайдиган мамлакатлар салоҳиятини очиб беришга оид мулоқотимизни ҳам тилга олиш даркор. Давлатингизда булар учун транзит юк ташишлар, Марказий Европа ва Ғарбий Осиё билан минтақавий интеграция инфратузилмаларни ривожлантириш бўйича йиғилишлар ўтказиляпти.\nАстана-1Қозоғистонсавдо алоқалариМукиса КитуйиUNCTAD


МИБ Тошкентдаги қурилиш компаниясининг 6 йиллик солиқ қарзини нақд пул кўринишида ундирди\nМажбурий ижро бюроси Олмазор туман бўлими «Мукаммал Обод қурилиш» МЧЖнинг 1,5 млрд сўмдан зиёд солиқ қарздорлигини 3 кун ичида нақд пул кўринишида ундирди.\nБюронинг Тошкент шаҳар бошқармасидан маълум қилишларича, «Мукаммал Обод қурилиш» МЧЖдан ундирувчи Олмазор тумани ДСИ фойдасига 1 545 040 818 сўм солиқ қарздорлигини ундириш тўғрисидаги суд ижро ҳужжати шу йилнинг 5 май куни келиб тушган.\n«Олмазор туман ДСИ томонидан МИБ Олмазор туман бўлимига тақдим этилган илова ҳужжатлар нусхасига кўра, қарздор жамият аслида 2014 йилдан бошлаб туман ДСИга солиқларни ўз вақтида тўламагани оқибатида шундай катта миқдордаги қарздорлик юзага келган.\nКарантин вазиятида бюронинг Олмазор туман бўлими томонидан масофадан туриб олиб борилган мажбурий ижро ҳаракатлари давомида қарздор ташкилотнинг ҳисоб рақамида пул маблағи йўқлиги аниқланди. Бўлим давлат ижрочилари томонидан олиб борилган тўғри тушунтирув ва тарғибот тадбирлари натижасида қарздор жамият 6 йиллик солиқ қарздорлигини тўлади.\nЖорий йилнинг 8 май куни қарздор корхонадан нақд пул кўринишида 1 545 040 818 сўм пул маблағлари МИБ Олмазор туман бўлими депозит ҳисоб рақамига ундирилиб, туман ДСИ ҳисоб рақамига ўтказиб берилди», – дейилади МИБ Тошкент шаҳар бошқармаси хабарида.


Ҳеч қандай фалсафага ҳожат йўқ: "Челси" нима учун чемпионга айланди?\n20 май, 2017, 17:05 885 0\nАнтонио Конте Англиянинг энг яхши жамоасини қандай тайёрлаганлиги ҳақида\nЖорий мавсумда Англияда мураббий-консептуалистлар мисли кўрилмаган даражада кўп йиғилди. Одатдагидан ташқари, фақатгина Гобсек Венгер эмас, балки Жаҳон футболининг Каталониялик етакчиси, Германиялик рокер ва Антонио Конте ҳам бу ерда ҳозир-у нозир эди. Бу гуруҳда Антонио бошқаларга нисбатан тўпорироқ кўринарди. Йўқ-йўқ, Антонионинг мураббий сифатидаги хусусиятларига гап бўлиши ҳам мумкин эмас. Бироқ у негадир замонавий футболдаги “фалсафа” тушунчаси билан ҳеч "келиша олмасди". Йигирма ой ўтибди ҳамки, унинг бу қарашларида ҳеч нарса ўзгармади. Шунга қарамай, энди Конте ўз олтинидан лаззатланяпти.\nБиров Луи ван Галга кучли жамоа учун миннатдорчилик билдиради, аммо тан олиш керак, унинг “катта тўртлик”ка киришига ҳали анча бор. Бошқа биров эса инглиз футболига кўника олмаётганлигини эътироф этади. Учинчиси эса “аутсайдер”ларга очко қўйиш билан банд. Шунга ўхшаш "долзарб" масалалар фонида Антонио Конте энг қатъий ва ҳаққоний бўлиб туюлади. Эътироф этиш керакки, форс-мажорларга у кўп ҳам мурожаат қилгани йўқ. Жароҳатлар масаласида-ку “Челси”га омад кулиб боқди. Мавжуд бўлган ҳар қандай муаммони Конте уддабуронлик билан бартараф эта олди.\nМавсумнинг бошланишига бир назар ташлайлик. Дастлабки тўртта турда “Челси” ўн очкони қўлга киритди. Шулардан еттитаси сўнгги дақиқаларда қўлга киритилганди. Жамоанинг ўйин тарзи кучсиз ҳимоя ва ижодкорликнинг йўқлигида намоён бўлди. Аввалбошданоқ Эден Азар ва Диего Коста панд бера бошлашди. Шунга қарамай, бу ўн очко жамоанинг навбатдаги ўйинларга бўлган ишончининг шаклланишига замин яратди. Ғалаба қилиш учун яхши ўйнаш шарт эмас. Мураббий ўйин тактикасини яхшилаш устида бош қотираётган бир пайтда очко тўплашнинг ўзи кифоя. Худди шундай усулдан фойдаланган “Челси” эндиликда ўз муваффақиятидан баҳра олмоқда.\n“Вест Хэм” ва “Суонси”нинг “таъзирини бериб қўйишга” кифоя қилган хусусиятлар “Ливерпул” ва “Арсенал”ни доғда қолдиришга камлик қилди. “Конте ҳимояси зангори аланга каби ёнади”, дея изоҳ берганди шарҳловчилардан бири. Конте шунга мос жавобни “насия қилмади”. “Челси” топ-клуб ўйинлари услубига тақлид қилишни тўхтатди, босим остида ҳаракатланишни бас қилди ва учта ҳимоячидан иборат Италия моделида ўйнай бошлашди. Лондонликлар тўп муомила қилиш бўйича АПЛнинг топ бешлигига ҳам кирмайди, бироқ “Арсенал” билан бўлган 0:3 натижадан кейин 29 та баҳс ўтди, шулардан 15 тасини “Челси” нол ҳисоб билан ёпди. Бу қанчалик яхши? 2015 йилда жамоа Моуринью шарофати билан чемпион бўлгач, бутун мавсум давомида уларнинг кучли ҳимояси 17 та баҳсда ҳам натижа бермаган эди. Бундан келиб чиқадики, қайта қуришдан кейинги бу натижа ҳақиқатан ҳам жуда юқори.\n“Чемпионат”да қайта қуриш жараёни бораётганлиги ҳақидаги хабарлар кўп маротаба эълон қилинган эди. Шуни қўшимча қилиш мумкинки, ўйиндаги сезиларли интенсивлик (ўз ички имкониятларидан тўлақонли фойдаланиш) мавсум аввалидаги таркибдаги муаммоларни бартараф этди. Давид Луис ишончли ҳимоячи бўла олмади, Виктор Мозесга эса ҳамон маҳорат етишмаяпти. Давид Луиснинг сустлиги Сесар Аспиликуэтанинг эҳтимол чораларини кўриши сабаб кўзга ташланмайди. Н'Голо Фабрегеснинг тўпсиз ўйиндаги диққатсизлигини танқид қилади.\nАнтонио Конте жамоанинг ҳар бир аъзоси ўз истеъдодини тўла намоён қила олишига имкон берувчи моделни ишлаб чиқди. Барчаси Арриго Саккининг қоидаларига асосланган: ҳар бир ўйинчининг кучли жиҳатлари жамоа манфаатларига бўйсундирилади, улар мажбурият юзасидан “судралишмайди”, балки ростакамига ишлашади. Мозеснинг чидамлилиги, Педронинг ўзига хос техникаси, Фабрегеснинг узатмалари, Луиснинг узоқни мўлжалга ола билиши, Азарнинг дриблинги – барчасини муваффақиятли қўллаш чораси топилди. Худди шундан кейин кўплаб ўйинчилар учун ажойиб мавсум старт олди. Коста – 20 та гол, Азар – 15 та гол ва бешта голли узатма, Фабрегасда 11 та голли узатма . Канте эса мавсумнинг тан олинган энг яхши ўйинчиси. Афсуски, Маркос Алонс кўзга ташланадиган натижа кўрсата олмади, лекин тан олиш керак, мавсум испаниялик учун эсда қоларли бўлди.\n“Челси”нинг чемпионатдаги ғалабасини ифодалаш учун биргина жумла кифоя– мутлақ ҳайрат. Киритилган голлар – лига доирасида ҳамманикидан кўп, ўтказиб юборилган голлар – ҳамманикидан кам. 16 та тўқнашувдан “қуруқ” чиқишди. “Челси” ўз дарвозасига тўп киритишга имкон қолдирмади. Нима бўлганда ҳам жамоани ҳар томонлама мукаммал деб ҳам бўлмайди, тўп билан муомала қилиш борасида иш чатоқ. Лекин Конте муҳим деб ҳисоблаган жиҳатлар борасида муаммо йўқ.\nОсон ишни қойилмақом қилиб қўйишдан нима наф? Машаққатли вазифаларнинг уддасидан чиқ, шунда сени тан олишади! Бу ғалаба қозонишнинг бирламчи омилидир. Антонионинг ўзи бу хусусида шундай дейди: "Нимагадир эришиш учун кўп ва тинимсиз ишлаш, унинг машаққатини ҳис қилиш талаб этилади". Бир қарашда ҳаммаси жуда оддийдек... Лекин айнан мана шу "оддий" гаплар жамоанинг шиорига айланган. Мавсум жамоанинг ҳар бир аъзоси учун унутилмас лаҳзаларга бой бўлди. Тўғри, "Челси" анчагина қийинчиликларга дуч келди, лекин буларнинг бари бежизга эмас эди. Жамоани олға интилишга даъват этиш, ўзбошимчаларни жамоа учун ўйнашга ундаш - бу усуллар содда кўрингани билан, айнан шулар ғалабага замин яратди. Стадион бурчагида куйиб-пишиб жамоага "ақл ўргатиб" бақираётган Конте бир қарашда одамнинг кулгисини қисташи мумкин. Аммо унинг худди шу иштиёқи, ҳаяжони жамоага ҳам юқди. "Мен ўзимда жўш ураётган энергияни жамоамга улашишга интилардим", дейди Антонионинг ўзи.\nИштиёқ, меҳнат, ғалаба – чемпионлар луғати\n“Иштиёқ” италияликнинг сўз бойлигида худди “ғалаба” ва “ меҳнат” сўзлари каби муҳим аҳамият касб этади. “Вест Бромвич” билан бўлган ўйиндаги ғалабадан сўнг, айниқса, “меҳнат” сўзининг салмоғи янада ортди. Контенинг энг эътиборга молик жиҳати ҳам шунда: қандай муаммо мавжудлигига қарамай, ҳеч қачон чалғимасдан, ҳар қандай вазиятда ишни биринчи даражага қўяди. Унинг оиласи Италияда қолган ва у соғинчдан қийналаётганини ҳечам инкор этмайди, яқинларидан узоқда яшаш осон эмаслигини тан олади. Италия матбуоти Контенинг “Челси” директори Марина Грановская билан муносабатларда муаммоларга дуч келганлиги ҳақида хабар берганди. Шуни эслатиб ўтиш керакки, унинг дастлабки режалари муваффақиятсизликка юз тутган, натижада жамоа қайта қуришга муҳтож бўлиб қолган эди. Бундай вазиятда саросимага тушиш ҳам, тушкунликка тушмай олға интилишда давом этиш ҳам мумкин. Шубҳасиз, Конте иккинчи йўлни танлади.\n“Челси”нинг аввалги ҳолати билан таққослаганда, бу натижалардан “ҳаволанишга” ҳали эрта. Жамоа ўсиш палласида турибди, яхшилаш керак бўлган вазиятлар ҳали талайгина. Иван Прешич шахсига билдирилаётган қизиқиш бежиз эмас, бу футболчи айнан Контенинг кўрсатмалари асосида ҳаракатланиш учун яратилган гўё. Шунингдек, Ромелу Лукаку ҳам ҳимоя қисмига қабул қилиниши мумкин. “Челси” ўз устида ҳали анча ишлаши керак. Кейинги мавсумда Конте “жуфтакни ростлаб қолмаса”, жамоа афсонавий натижаларни кўрсатиши муқаррар.\nКелгуси мавсумда ҳам ҳеч қандай "фалсафа" ҳақида гап бўлиши мумкин эмас. Фақатгина машаққатли меҳнат ва тинимсиз ҳаракат бўлади.


ЎЗБЕКИСТОН РЕСПУБЛИКАСИ ОЛИЙ СУДИЮРТИМИЗДА ИЛК БОР ТЎРТТА СУД БИТТА БИНОДА ФАОЛИЯТ БОШЛАДИ from\nЮРТИМИЗДА ИЛК БОР ТЎРТТА СУД БИТТА БИНОДА ФАОЛИЯТ БОШЛАДИ\nСамарқанд вилоятининг Тойлоқ туманида янгидан бунёд этилган судлар биноси фойдаланишга топширилди.\nШу муносабат билан ўтказилган тадбирда Ўзбекистон Республикаси Олий суди раиси К. Комилов, Самарқанд вилояти ҳокими Э. Турдимов сўзга чиқиб, мамлакатимиз суд-ҳуқуқ тизимида амалга оширилаётган ислоҳотлар жараёнида судларни чинакам адолат қўрғонига айлантириш борасида кенг кўламли ишлар амалга оширилаётганини таъкидлади.\n7 миллиард сўм маблағ сарфланиб бунёд этилган бинода республикамизда илк бор тўрт суд – Тойлоқ туманлараро иқтисодий суди, фуқаролик ишлари бўйича Тойлоқ туманлараро суди, Тойлоқ туман маъмурий суди ҳамда жиноят ишлари бўйича Тойлоқ туман суди фаолият юритади. Ҳар бир суд учун белгиланган тартиб бўйича маъмурий хоналар, суд заллари, фуқароларни қабул қилиш учун махсус хоналар ажратилган.\n– Шу пайтгача туман марказидаги собиқ қишлоқ хўжалиги бўлими маъмурий биносида фаолият юритганмиз, – дейди жиноят ишлари бўйича Тойлоқ туман суди раиси Марат Эргашев. – Мослаштирилган бинода қатор муаммоларга дуч келардик. Айниқса, фуқаролар шарт-шароитлардан норози бўлар, баъзи ҳолларда бошқа судлар билан боғлиқ масалалар юзага келса, сарсонгарчиликдан аҳоли ҳам, биз ҳам қийналардик. Тўртта суднинг битта бинода жойлашганлиги ана шундай оворагарчиликларнинг олдини олади. Шунингдек, интерактив хизматларнинг йўлга қўйилганлиги фуқароларнинг ортиқча вақт ва харажатни бартараф этади.\nТадбир иштирокчилари бинода яратилган имкониятлар, суд жараёнларига татбиқ этилаётган замонавий технологиялар ва улардан фойдаланиш имкониятлари билан яқиндан танишди. Бу ерда ўрнатилган инфокиоска орқали фуқаролар ўзлари даъво аризалари киритишлари, суд ҳукмларидан нусха олишлари ва шу каби бошқа имкониятлардан мустақил фойдаланишлари мумкин. Шунингдек, белгиланган суд мажлисларининг ўтказилиш вақтлари билан танишиш имконияти мавжуд.\n– Ушбу замонавий бинода яратилган шароитларни кўриб соҳада меҳнат қилаётган ёшларга ҳавасим келди, – дейди суд соҳаси фахрийси Талъат Бобомуродов. – Биз фаолият юритган бинолар мослаштирилган бўлиб, у ерда ходимлар ишлаши, фуқаролар учун етарли шароит яратилмаган эди. Эндиликда бундай масканларда фаолият юритаётган судлар одиллик билан адолатни асосий мезон қилиб ишлашлари керак. Чунки, давлатимиз раҳбарининг соҳага оид ислоҳотлари натижасида фуқароларнинг судларга ишончи ортмоқда. Судлар энди ана шундай юксак ишончга муносиб бўлиши шарт ва зарур.\nШу куни Иштихон туманида ҳам судлар учун янги бино фойдаланишга топширилди.\nХозирда сайтда – 197:


Samsung компанияси Galaxy Note 20 ва Note 20 Ultra смартфонларини тақдим этди - Daryo\n19:49, 07.08.2020 26106\nSamsung компанияси Galaxy Note 20 ва Note 20 Ultra смартфонларини тақдим этди\nSamsung компанияси 2020 йилнинг 5 август куни Galaxy Unpacked онлайн тақдимотида Galaxy Note 20 ҳамда Galaxy Note 20 Ultra смартфонларини намойиш этди. Анъанага кўра, Samsung компаниясининг ёзги тақдимоти доимо Нью-Йоркда бўлиб ўтарди. Аммо бу йил коронавирус пандемияси бутун дунё режаларини ўзгартириб юборди.\nGalaxy Note 20 – FullHD+ни қўллаб-қувватловчи 6,7 дюймли Super AMOLED;\nGalaxy Note 20 Ultra – WQHD+ қўллаб-қувватловчи 6,9 дюймли Dynamic AMOLED 2Х.\nЮқори моделларда максимал янгиланиш частотаси 120 Гц, лекин ўлчами FullHD. Шунингдек, Galaxy Note 20 ва Galaxy Note 20 Ultra 30 дақиқа давомида 50% қувват олиш имкониятига эга. Батарея қуввати 4300 ва 4500 мА/соатни ташкил этади.\nИккала смартфон ҳам битта кристалли Exynos 990’дан ташкил топган бўлиб, кичкина модель 8/256 Гб хотира билан ишлайди. Катта модель эса 8/12 Гб ва 256/512 Гб флеш-хотира билан таъминланган. Note 20 Ultra’да эса 1 Тбгача бўлган MicroSD ўрни мавжуд. Смартфонларда ултратовушли бармоқ изи сканери мавжуд бўлиб, чанг ва намликдан ҳимояловчи IP68 ҳам бор.\nGalaxy Note 20 Ultra’да учта асосий камера бор: ултракенг, кенг ва телерасм.\nNote 20 Ultra’нинг орқа томони шишадан, Note 20’да эса поликарбонат.\nЯнги смартфонлар учун S қалам сенсори яратилган. Унинг мурожаатга жавоби тўққиз миллисекундни ташкил этади. Сенсорга тегиш ва экранда чизиқ пайдо бўлиши ўртасидаги вақтни камайтириш учун фойдаланувчининг кейинги ҳаракатини тахмин қилувчи сунъий ақл ишлатилади.\nФойдаланувчилар учун 5 та қулай ишоралар мавжуд: орқага, уйга, сўнгги дастурлар, ақлли танлов ва экран ёзуви. Шунингдек, қўлда ёзилган эслатмаларни PowerPoint слайдларига ёки Word ҳужжатига ҳам ўтказиш мумкин.\nЭнг қиммат нарх 5G га эга Note 20 Ultra – 1520 долларга баҳоланди, унга қўшимча қилиб қулоқчин ҳам совға қилинади. Навбатдаги Note 20 Ultra 4G версияси 1303 долларни ташкил этди. Энг мақбул вариант Note 20 бўлиб, унга 1049 доллар нарх белгиланди. Совғага эса аввалги моделнинг қулоқчини қўшиб берилади.\nSamsung сиғими 6000 мА/соатга тенг Galaxy М31 с моделини тақдим этди\nSamsung компанияси Galaxy С20 Lite ҳамёнбоп флагманини тақдим этади\n13:46 Бугун 2988\n17:23, 26.10.2020 115066\n22:43, 26.10.2020 108604\n12:10, 27.10.2020 90981\n12:21, 27.10.2020 87408


Ислом шариатида зинонинг жазоси – .:: Xadicha.uz\nИслом шариатида зинонинг жазоси\nБандаларига барча яхшиликларни баён қилиб, уларга амал қилишни амр этган ва ахлоқларнинг яхшиси ила хулқланиб, ёмонидан четланишни амр этган Аллоҳ таолога битмас-туганмас ҳамду санолар бўлсин.\nБарча яхшиликларни қилишда ҳаммага намуна бўла олган ва карамли ахлоқларни тугал қилиш учун юборилган, яхшиликлар ва гўзал ахлоқлар набийси- севикли Пайғамбаримизга мукаммал ва батамом саловату дурудлар бўлсин.\nАллоҳ таолонинг амрига итоат ва Росулуллоҳ солаллоҳу алайҳи ва салламнинг суннатларига иқтидо қилиб, комил яхшиликка эришган ва гўзал ахлоқда юриб, ёмонидан четланган саҳобаи киромларга Ҳақ таолонинг розиликлари бўлсин.\nАллоҳ таоло ислом динини бошқа динлардан устун қилиб қўйган экан, зинога ҳам оят ва ҳадислардан энг мукаммал ҳукмни жорий қилди. Хусусан Нур сурасида марҳамат қилдики:\n“(Ушбу) Биз нозил қилган ва уни (яъни ҳукмларни) фарз қилган бир сурадирки, унда сизлар эслатма олишингиз учун аниқ оятларни нозил қилдик. 2. Зинокор аёл ва зинокор эркакнинг ҳар бирига юз дарра урингиз! Агар Аллоҳга ва оҳират кунига иймон келтирувчи бўлсангиз, Аллоҳнинг дини (ҳукми) да сизарни уларга (зинокорларга) нисбатан раҳм- шафқат (туйғулари) тутмасин! Уларнинг жазоланишига бир гуруҳ мўминлар ҳозир бўлсин. 3. Зинокор эркак фақат зинокор аёлни ёки мушрикни никоҳлаб олур. Бу (иш) мўминларга ҳаром қилинди”.\nИслом шариатида зинога аёвсиз муносаб билдирилар экан, шу ўринда “Исломнинг аввалида зинонинг жазоси қандай эди” деган табиий бир савол туғилиши мумкин. Бу саволга жавоб қуйидагича бўладики: Ислом нозил бўла бошлаган даврда зинога вақтинча енгил жазо берилган, чунки (Арабистонда) инсонлар жоҳилият ҳаётига яқин бир даврда бўлиб, уларнинг ўзлари қаттиқ одатланган бузуқликни бирданига тарк қила олмас эдилар. Шунинг учун Аллоҳ таоло бу борада тадрижий йўл тутди. Чунки бу йўл зинони даволашда самаралироқ, ҳукмни амалга татбиқ қилишда мустаҳкамроқ ва нафсларга енгилроқдир. Бу эса Пайғамбаримиз соллаллоҳу алайҳи ва салламнинг азалий услублари бўлиб келган. Мана шундай йўл билан шариат аҳкомлари розилик ба ҳотиржамлик билан қабул қилинди. Бу услуб худди хамр, рибо ва бошқа нараларни ҳаром қилишдагига ўхшаб.\nУбода ибн Сомит розияллоҳу анҳудан ривоят қилинадики, у киши дедилар: Қачон Набий соллаллоҳу алайҳи ва салламга ваҳий нозил бўлса хафа бўлгандек бўлиб қолардилар, шу сабабли юзлари ўзгарарди. Бир куни Аллоҳ таоло Росулуллоҳ соллаллоҳу алайҳи ва салламга ваҳий нозил қилди, шунда Пайғамбар алайҳиссалоом яна ўшандай ҳолатга тушдилар ва ана ўша ҳолатдан ҳалос бўлгнларида айтдиларки: “Мендан (ҳукмни) олинглар, мендан (ҳукмни) олинг, дарҳаиқат Аллоҳ таоло уларга (яъни зинокорларга) йўл берди (яъни уларнинг ҳукмларини кўрсатди. (Бу ҳукм) Бикр билан зино қилган кишини юз дарра уриш ва бир йил сургун қилмоқлик ҳамда саййиба (турмуш кўрган аёл) билан зино қилган саййибни (турмуш кўрган эр) юз дарра уриб тошбўрон қилиҳдир”, дедилар.\nИслом дини назарида никоҳли бўлгандан кейин ҳам зино қилиш оилали бўлмасдан олдин зино қилганданда қўпол ва оғирроқдир ва яна шуни айтиб ўтиш лозимки оила кўрган эркак ва аёлнинг фоҳишалик йўли билан қилган жинояти бикрлик билан қилган зинодан нафратлироқдир. Чунки уларнинг ҳар иккиси ҳам насабнинг бузилишига сабаб бўлади, шунингдек, улар ўз шахватларини қондиришга рухсат берилмаган, ношарий йўл билан амалга оширишди. Ваҳоланки уларнинг бу ишни шаръий, ҳалол йўл билан қилишга қодир эдилар, шунинг учун ҳам бундай зинокорлар оғирроқ жазога лойиқдирлар.


Агросаноат мажмуида сув истеъмоли қатъий ҳисобга олинади | NORMA.UZ\nВазирлар Маҳкамаси томонидан 3.04.2021 йилдаги «Сувдан фойдаланиш ва сув истеъмолида сув ресурсларининг ҳисоби ва ҳисоботини ҳамда мониторингини юритиш тартибини янада такомиллаштириш чора-тадбирлари тўғрисида»ги 174-сон қарор қабул қилинди.\nҲужжат билан Сувдан фойдаланиш ва сув истеъмолида сув ресурсларининг ҳисоби ва ҳисоботини ҳамда мониторингини юритиш тартиби тўғрисидаги низом тасдиқланди, ушбу низом 1.10.2021 йилдан бошлаб амалга киритилади.\nсувдан фойдаланиш ва сув истеъмолида сув ресурсларининг ҳисоботини юритишнинг шаффоф тизими;\nсувдан фойдаланиш ва сув истеъмолида сув ресурсларининг ҳисоботини юритишда замонавий АКТларни жорий этиш;\nб) ДТни республика бюджетидан молиялаштириладиган ташкилотларнинг тасдиқланган харажатлар сметасида режалаштирилган маблағлар ёки чет эл (халқаро) гранти ҳисобидан ишлаб чиқиш ва амалга ошириш чораларини кўриш;


Тарбия. Ким айбдор?! | Azon.uz - Ахборот-таҳлилий портал\n1679 21:30 26.03.2018\nКуёв шундай дейди: “Қори ака! Нима дейишни ҳам билмайман, айтгани ҳам хижолат бўлаяпман. Лекин сизга айтмасам, кимга ҳам айтаман? Келинингиз ўз-ўзидан ота-онасиникига кетишни одат қилиб олди. Иккита боламиз бор ахир! Кун ора сал нарсага аразлаб, болаларни етаклаб, кетиб қолаверади. Мана, оила қурганимизга 6-7 йил бўляпти. Бирор марта қўпол гапирмаганман, қўл кўтармаганман, айтган нарсаларини олиб берганман, бировдан ҳеч қандай кам жойи йўқ! Ота-онам ҳам келинини еру кўкка ишонмайди. Келин қўлини совуқ сувга урмасин деб, онам мени койигани койиган. Лекин аёлим ота-онамни хизматларини қилмайдиган қилиқ чиқарди, улар қанчалик яхши муомала, муносабатда бўлса, уларга нисбатан мутлақо тескари муомала қиладиган бўлиб олди. Нимагадир онасиникига бориб келганидан кейин бирданига айниб қолади. Менимча, бу ўзини онасига бизлар тўғримизда бўлар-бўлмас миш-мишларни айтганидан кейин қайнонам қизини бизларга қарши қўллаш учун ҳар хил макр-ҳийлалар ўргатиб жўнатади, шекилли”.\nАлбатта, сиз ўзингизча ҳақсиз. Лекин нариги тараф ҳам ўзи ёлғиз келиб шикоят қилса, сиз тўғрингизда шундай гапларни айтадики, мутлақо сиз айбдор бўласиз. Барча иллат ва камчиликлар сизда экани исбот бўлади. Инсоннинг табиати шундай. Ҳеч қачон “Мен айбдорман, бошқаларда айб йўқ! Бошимга нимаики бало келаётган бўлса, ўзимдан” демайди. Шунинг учун ҳам шариатимизда бундай шикоятлар иккала тараф билан биргаликда кўриб чиқилади, акс ҳолда бу муаммони ижобий ҳал қилишнинг имкони йўқдир. Шунинг учун сиз ҳам айбни аввало ўзингиздан ахтаринг. Жуфтингиз нима учун бир неча ой ёки йиллар давомида яхши бўлиб юргану, кейинчалик бирданига айниб қолган? Ўз-ўзидан бундай бўлиши мумкин эмас. Бунинг етарлича сабаблари бўлиши керак. Ана шу сабабларни ўзингиздан қидириб, уларни муолажа қилишга ўтинг. Бу борада ёшлардан кўра ота-оналар кўпроқ айбдор десак, муболаға бўлмайди. Тасаввур қилиб кўринг, юқоридаги мисолга ўхшаш қиз йиғи-сиғи, дод-фарёд билан онасиникига келса, она бу ҳолатга қандай муносабат билдиради? Унинг айтган гаплари тахминан қуйидача бўлади: “Ҳа қизим, жоним-асалим, нима бўлди? Ким хафа қилди? Ер юткур, нонкўр куёвим урдими? Ҳе, урмай қўли синсин! Ўзи шунақалиги аввалдан маълум эди. Ота-онаси қаёққа қараётган экан? Ҳали аданг келсин, куёв болани чақириб, керак бўлса шармандасини чиқариб, қудаларни ҳам таъзирини бериб қўямиз!”\nМақолалар Исҳоқжон домла Бегматов\nШайх ҳазратлари Горбачевдан Ҳаж зиёратига рухсат сўраган\n5638 13:25 13.03.2021\n6962 15:05 28.02.2020\n785 13:50 23.07.2019\n2232 16:34 26.03.2018\n1446 20:20 12.03.2018


Расмий баёнот: Метан «заправка»лар соат 15:00дан 05:00 гача ёпилади - Zamin.uz\n15:13 / 05.01.2021\nРасмий баёнот: Метан «заправка»лар соат 15:00дан 05:00 гача ёпилади\nЎзбекистон Республикаси Энергетика вазирлиги ҳаво ҳароратининг пасайиши туфайли автомобилларга газ тўлдириш компрессор шохобчалари (АГТКШ)нинг соат 15.00 дан 05:00 гача ишлашини чекланиши ҳақида маълум қилди.\nҚайд этилишича, ҳозирги кунга келиб «Муборак нефть ва газ қазиб чиқариш бошқармаси»нинг нефть ва газ конларида носозлик сабаб тўхтатилган барча 14 та газ ҳайдаш агрегатлари ишга туширилган ва иш режимида ишламоқда.\nЮзага келган носозликларни бартараф этиш натижасида Муборак ГҚИЗда газ таъминоти тўлиқ тикланган. Бироқ, 4 январь куни етказиб берилмаган ҳажмлар тўлдирилмади, бу эса зарур газ босимини тиклашга тўсқинлик қилади.\nШунингдек, 4 ва 5 январь кунлари ҳаво ҳароратининг пасайиши туфайли газ истеъмолида ўсиш кузатилмоқда.\n«Шу муносабат билан, республика аҳоли истеъмолчилари ва электр энергиясини ишлаб чиқарувчи «Иссиқлик электр станциялари» АЖ корхоналарини табиий газ билан барқарор таъминлаш биринчи даражали вазифадир.\nШунинг учун, бир қатор зарур вақтинчалик чоралар жорий этилмоқда. Улардан бири – автомобилларга газ тўлдириш компрессор шохобчалари (АГТКШ)нинг соат 15.00 дан 05:00 гача ишлашини чеклашдир. Ушбу вақтинчалик чора магистрал газ қувурларида барқарор газ босими таъминланиши йўлга қўйилгунга қадар жорий этилади.\nУшбу чекловлар бир қатор ҳудудларда маҳаллий ҳокимликлар билан келишилган ҳолда жорий қилинади.\nМавжуд вазият билан боғлиқ равишда, 4 январь куни уй хўжаликларини электр энергияси ва газ билан таъминлашда вақтинча узилишлар бўлган алоҳида ҳолатлар юз берди. Барча ҳолатлар назорат остида ва зудлик билан бартараф этиш чоралари кўрилмоқда», дейилади вазирлик расмий баёнотида. «Замин» янгиликларини «Вконтакти»да кузатиб боринг\n8-05-2021, 17:53, Дунё\nЯнгиликлар » Жамият » Расмий баёнот: Метан «заправка»лар соат 15:00дан 05:00 гача ёпилади


Хорижий сармоядорларни Ўзбекистонга пул киритишига тўсқинлик қилаётган омиллар санаб ўтилди - Darakchi\nХорижий сармоядорларни Ўзбекистонга пул киритишига тўсқинлик қилаётган омиллар санаб ўтилди\nИҚТИСОДИЁТ 16.10.2019, 16:56\nЎзбекистоннинг Туркиядаги Фавқулодда ва мухтор элчиси Алишер Аъзамхўжаев Kun.uz мухбирига интервью берган интервьюсида чет эл сармоядорларини чўчитаётган асосий жиҳатлар ҳақида сўз юритди.\n«Биз бу ерга (Туркияга) малака ошириш бўйича баъзи бир раҳбарларни тез-тез чақириб турамиз. Мақсад маҳаллий сармоядорлар билан учрашиб, уларни Ўзбекистонга инвестиция киритишига ундаш. Бир куни бир вилоят ҳокимининг биринчи ўринбосарини таклиф қилдик. У киши ишбилармонлар билан ҳар куни учрашув бўлди.\nУ киши учрашувларнинг бирида ўрнидан турди-да, (тадбиркорларга қарата) агар сиз бизнинг вилоятимизга келиб, қайси бир нуқтани кўрсатсангиз, сизга ёққан бўлса, бас, у ерда иншоот бўладими, парк бўладими, боғ бўладими – шундоқ бузаман-да, сизга бераман, деди. Ўзи ушбу ўринбосар ҳам атайлаб айтгани йўқ, чунки бизда бунақа ишлар табиий ҳол. Ўзбекистонда буни (мансабдор) менинг энг яқин дўстим экан, мардлик қиляпти, деб тушунамиз.\nЛекин турк тадбиркорлари ҳаммаси менга кўзини олайтириб, ҳайрон қараб турибди. Яъни “Сен кеча бизга бошқача гапираётгандинг, бу нима деяпти”, дегандек. Мен биринчи екин шипшидим: “Эй, оғайни, булар мулкдор, ерга муносабати умуман бошқача, агар бировнинг ерини булар учун бузиб берадиган бўлсанг, 3-4 йилдан кейин буларникини ҳам бошқа одамга бузиб берар экансан-да, (деб тушунмасликлари учун) ҳеч бўлмаса, гапингни “суваб” юбориб, (биноси) бузилган одамга компенсация бераман, пулини бераман, деб айтгин, десам ҳам ҳоким муовини мени тушунмаяпти.\nЯқинда яна бир ҳокимият вакилларидан бири келди. Бир корхона раҳбарининг олдига олиб бордик. Жудаям бақувват (бадавлат) одам. Мен уни икки ой (мобайнида) “Ўзбекистондан зўри йўқ, Ўзбекистон сенинг ватанинг бўлади, у ерда уй сотиб оласан, шу корхонани ўша ерда қурмасак бўлмайди”, деб жуда ишонтирганман. Тадбиркор пул тикишга тайёр бўлиб турибди.\nТадбиркор менга қараб: “Шу кунгача мен иштиёқ билан Ўзбекистон ҳақида ўйлаб юрган эдим, энди бормайман”, дейди. “Нимага?”, деб сўрасак, “ҳамма нарса битта одам билан ҳал бўладиган бўлса, мен нима қиламан бунақа жойни”, деди. Ҳокимият вакили, нима дейишим керак эди, деб сўради. Тадбиркор “агар сиз менга, бизда қонун устувор, ҳеч ким ҳеч нарса қила олмайди (қонундан ташқари) десангиз эди, эртага жомадонимни кўтариб борардим. Агар ҳамма иш сизга боғлиқ бўлса, эртага менга нисбатан кайфиятингиз ўзгариб қолса, менга ҳам шунақа муомала қиларкансиз-да. Нима, қонун устуворлиги йўқми?”, деди.\nБизда мулкдорга бўлган муносабат йўқ ҳали. Бу нарса, секин-секин йўлга қўйилмоқда, президентимиз шу нарса бўйича ишлаяптилар. Биз шу маданиятни кўтаришимиз керак».


Тошкентда демократик янгиланишда аёлларнинг ролига бағишланган халқаро конференция бўлиб ўтди\nЎзбекистон пойтахтининг «International Hotel Tashkent» меҳмонхонасида «Мамлакатнинг демократик янгиланиши ҳамда модернизациясида аёлларнинг роли: Ўзбекистон тажрибаси ва халқаро амалиёт» мавзуида халқаро конференция бўлиб ўтди. Хотин-қизлар қўмитаси томонидан ташкил этилган конференция ишида дунёнинг 30га яқин давлатидан халқаро аёллар институтлари вакиллари, сиёсат, ижтимоий-иқтисодий ҳаётда фаол бўлган аёллар иштирок этди, деб хабар қилмоқда KUN.UZ мухбири.\nКонференция иши учта пленар йиғилишдан иборат бўлиб, уларда гендер тенглик, аёлнинг давлат бошқарувидаги роли ва имкониятлари, аёллар бандлиги ва тадбиркорлиги, аёлларни ижтимоий ҳимояси масалалари муҳокама этилади. Халқаро миқёсдаги мазкур конференцияни ўтказишдан асосий мақсад халқаро ҳамжамиятни Ўзбекистон аёлларининг жамият ва давлат бошқарувидаги давлат сиёсатининг истиқболли йўналишлари билан таништириш, аёлларнинг ижтимоий-сиёсий, иқтисодий йўналишдаги роли борасида халқаро тажрибани ўрганишдан ҳамда келгусида ҳаётга татбиқ этишдан иборат.\nТадбир доирасида келгусида аёлларнинг давлат бошқарувидаги фаол иштирокини таъминлаш учун узоқ ва қисқа муддатли лойиҳаларни ўз ичига олган халқаро майдон ташкил қилиш кўзда тутилган.\nҚандай масалалар ҳал этилади?\n- Давлат ва жамият бошқарувида аёлларнинг роли ва аҳамияти;\n- аёлларнинг ҳуқуқ ва эркинликлари ҳамда қонуний манфаатларини ҳимоя қилиш масалаларида ҳамкорлик ўрнатиш;\n- аёлларнинг мавжуд салоҳиятини ҳаётга татбиқ этиш шакллари ва имкониятлари;\n- Хотин-қизларни уларнинг иштироки бўлмаган ёхуд кам бўлган соҳаларга жалб қилиш стратегиясини ишлаб чиқиш, оила, оналик ва болаликни ҳимоя қилиш, шунингдек гендер тадқиқот натижалари тўғрисида маълумот алмашиш;\n- Имконияти чекланган хотин-қизлар учун иш ўринлари яратиш бўйича чора тадбирлар ишлаб чиқиш, аёллар тадбиркорлигини ривожлантириш, бадиий, илмий, техникавий қобилиятларини ривожлантириш борасида тажриба ўрганиш;\n- Қўмитанинг аёллар масаласидаги халқаро алоқаларини кенгайтиришга доир масалалар муҳокама этилади.\nМазкур тадбир Олий Мажлис Қонунчилик палатаси ва Сенати, Ташқи ишлар вазирлиги, НИМФОГО, Ўзбекистон касаба уюшмалари федерацияси, ЎзЭОАВМА ҳамда НАННОУз ҳамкорлигида ташкил этилди. БМТнинг Ўзбекистондаги тараққиёт дастури, Ф.Эберт (ГФР) жамғармасининг Ўзбекистондаги ваколатхонаси, ЕХҲТ лойиҳалари Координатори, ЮНИСЕФнинг Ўзбекистондаги ваколатхонаси, ЮНФПА конференциянинг халқаро ҳамкорлари бўлди.\n8 ноябрь куни хорижий меҳмонлар учун Самарқанд шаҳридаги тарихий обидалар бўйлаб саёҳат уюштирилади.\nЎзбекистон капитал бозори дунёга очилмоқда: халқаро конференцияда нималар ҳақида сўз борди?


ИИВнинг нафақадаги зобитларидан “муассасавий” уйлар қайтариб олинмоқда « Ўзбекистон Халқ Ҳаракати\nИИВнинг нафақадаги зобитларидан “муассасавий” уйлар қайтариб олинмоқда\n29 April 2015 - 6:30\nЎзбекистон Ички ишлар вазирлиги (ИИВ)даги манбаларнинг хабар беришича, илгари вазирлик тизимида ишлаб, вазирлик томонидан уй-жойлар билан таъминланган ходимларнинг “муассасавий” уйлари жорий йил апрель ойидан эътиборан тортиб олина бошланган.\nУларнинг айтишича, асосан нафақага чиққан зобитларнинг уйлари қайтариб олинмоқда. “Бу ишлар вазир Адҳам Аҳмадбоевнинг 2015 йил апрель ойидаги махфий буйруғига асосан бошланди. Унга кўра, асосан мустақиллик йилларида ички ишлар идораларида ишлаб, вазирлик томонидан квартира билан таъминланган собиқ зобитлар бошпанасиз қолдирилмоқда”, – дейишмоқда ИИВдаги манбалар.\nМанбаларнинг билдиришича, тўсатдан бошпанасиз қолган ИИВ ходимлари адолат талаб қилиб Ўзбекистон Республикаси Омбудсмани, Сенати, Инсон ҳуқуқлари миллий марказига ва ҳаттоки мамлакат президентига ҳам мурожаат қилишмоқда.\n“Аммо уларнинг мурожжатларидан фойда чиқмаяпти. Чунки, бизга маълум бўлишича, истеъфодаги зобитларнинг “муассасавий” уйларини қайтариб олиш ташаббуси айнан президент Каримов ва унинг иқтисодий маслаҳатчиларидан чиққан бўлиб, Ички ишлар вазири мазкур ғояни буйруқ шаклига келтирган холос”, – дейди Ўзбекистон ИИВ тизимларидаги ходимлар.\n“Мен ИИВда 25 йил ишлаб, ўтган йили нафақага чиққан эдим. Бу йил апрель ойида мени вазирликка чақириб, Тошкентдаги уйимни қайтариб олишларини айтишди. Дод-вой ва эътирозларимни тинглашмади ҳам. “Права качать қилаверсанг, уйингда маски-шоу уюштирамиз!” – деб пўписа қилишди. Каримов тузумига 25 йил содиқ хизмат қилиб, оилам билан кўчада қолдим. Ҳозир Тошкентда икки хонали квартирада 250 долларга ижарада яшаяпмиз”, – дейди президент Каримовнинг ташаббуси ва Ички ишлар вазири А. Аҳмадбоевнинг махфий буйруғи асосида бошланган адолатсиз кампаниядан жабр чеккан зобитлардан бири.\n“Фарзандларингиз вояга етай деганда бошпанасиз қолибсиз. Бу ёғига нима қилмоқчисиз?” – деган саволга ИИВнинг истеъфодаги зобити: “Ҳозир ҳаёлимни фақат битта фикр – ИШИД Ўзбекистонга кириб келса, уларнинг сафига қўшилиб, қўлимда қурол билан Каримов тузумига қарши курашиш фикри бор. Ҳозир онгимни режимдан ўч олиш нияти эгаллаган холос”, – дейди бошпанасиз қолган зобит.